ADUN JADI CALON PARLIMEN DI SUNGAI BESAR, APAKAH KEDUDUKAN KETUA
BAHAGIAN TIDAK BERNILAI?

Bukanlah amalan biasa bagi UMNO memilih seseorang yang sudah menjadi Adun bertanding di kerusi Parlimen, apatah lagi jika Ketua Bahagiannya tidak pernah bertanding sebelum ini.
Tetapi ia berlaku di Sungai Besar. UMNO meletakkan Adun Sungai Panjang, Budiman Mohd Zuhdi untuk bertanding dalam pilihanraya kecil Parlimen Sungai Besar pada 18 Jun nanti, dalam masa yang sama mengenepikan Jamal Mohd Yunus, Ketua UMNO Bahagian yang masih muda dan tidak pernah bertanding di mana-mana kerusi sebelum ini.
Apakah Jamal tidak layak dan kedudukan Ketua Bahagian yang disandangnya tidak bernilai satu sen pun untuk dipertimbangkan sebagai calon?
Kalau pun bukan Jamal, tiadakah pemimpin lain di kalangan pimpinan UMNO Bahagian yang turut layak untuk diketengahkan, sehingga Budiman yang sudah pun menjadi Adun dipilih lagi bertanding untuk bergelar Ahli Parlimen pula?
Apakah UMNO sudah begitu ketandusan pemimpin?
Jika dalam beberapa pilihanraya kecil sebelum ini, calon tempatan bukan daripada kalangan pemegang jawatan utama dalam UMNO boleh diketengahkan, kenapa formula yang sama tidak digunakan, kalau pun tidak mahu memilih Jamal atau pimpinan UMNO yang lain sebagai calon?
Dalam masa yang sama, apakah kelebihan yang rakyat atau pengundi perolehi dengan menjadikan seorang Adun sebagai Ahli Parlimen dalam waktu yang sama?
Bukankah jika orang lain yang dipilih oleh UMNO sebagai calon dan kemudian menang, bermakna pengundi Sungai Besar akan mendapat dua wakil rakyat yang berbeza dan ini lebih memberi manfaat kepada rakyat?
Tetapi, berbanding jika Budiman yang menang, rakyat tidak mendapat apa-apa kelebihan, melainkan hanya Budiman yang akan bergelar Adun dan Ahli Parlimen secara serentak.
Tulisan ini tidak sama sekali mempertikaikan kelayakan atau kemampuan Budiman. Beliau adalah rakan lama saya dan saya telah mengenalinya berbelas tahun yang lalu ketika beliau masih berkhidmat dengan Telekom Malaysia lagi.
Ketika itu beliau belum begitu aktif dalam UMNO Sungai Besar, tetapi Budiman selalu bercakap tentang cita-citanya dalam dunia politik, malah turut menyebut tentang pilihan lain jika gagal menyerlahkan bakatnya.
Beliau memang seorang yang baik, banyak idea, ada visi dan setelah bergelar wakil rakyat, selalu menampakkan dirinya turun padang serta membiasakan kedudukannya tidak berbeza dengan rakyat biasa.
Alhamdulillah, beliau kini adalah Naib Ketua UMNO Bahagian Sungai Besar dan Adun Sungai Panjang. Sekarang dipilih pula untuk bertanding di kerusi Parlimen Sungai Besar.
Namun, tulisan ini ialah mengenai wajah UMNO di mata rakyat, harga diri seseorang yang berjawatan Ketua Bahagian serta kebarangkalian wujudnya elemen sabotaj oleh pemimpin parti sendiri terhadap beliau.
Di mata rakyat, UMNO seolah-olah tandus pemimpin dan rakyat akan melihat tidak ada kelebihannya bila seorang Adun dibebankan lagi dengan tugas sebagai Ahli Parlimen.
Jika wujud eleman sabotaj, bersekali dengan sentimen anti Najib yang sedang marak berikutan skandal kewangan melibatkan dirinya, Budiman akan menjadi mangsa yang mungkin membunuh terus masa depannya dalam politik.
Ia juga memperlihatkan kedudukan Jamal sebagai Ketua Bahagian tiada nilai di mata pucuk pimpinan UMNO sedangkan beliau melakukan banyak usaha di peringkat nasional untuk membela dan mempertahankan Najib.
Kesian Jamal…
Jika pengundi inginkan seorang wakil rakyat lain yang mewakili kerajaan negeri pula untuk membela dan membolehkan mereka menumpang lebih banyak kasih,  calon Pakatan Harapan ada kelebihan untuk menang di Sungai Besar.
Ini kerana calon Pas juga seorang Adun iaitu Dr Rani daripada Meru, Kelang. Berbanding Budiman yang merupakan Adun dalam Sungai Besar, Dr Rani sebaliknya adalah orang luar.
Dengan sama-sama meletakkan Adun sebagai calon di Sungai Besar, tetapi merupakan orang luar, Pas ternyata secara halus sedang memberi kelebihan kepada UMNO yang mencalonkan Adun tempatan untuk memenangi kerusi tersebut sebagai balasan kerana memberi laluan kepada usul berkaitan hudud oleh Hadi Awang di Parlimen, Khamis lalu.
Kenapa Pas tidak meletakkan calon profesional atau ulama tempatan sendiri jika benar ingin memenangi kerusi Sungai Besar?
Mengapa seseorang daripada luar yang sudah bergelar wakil rakyat dan YB mahu dijadikan wakil rakyat dan YB sekali lagi?
Lantaran itu, jika Pakatan Harapan yang mewakili PKR, DAP dan Amanah meletakkan calon yang betul dan bukan daripada kalangan wakil rakyat juga, kelebihan akan memihak kepada mereka di Sungai Besar ini.
Dengan memilih calon Pakatan Harapan, ia bukan saja mewakili rakyat yang mahu memberi mesej penolakan terhadap Najib sebagaimana yang disebut oleh Tun Mahathir Mohamad, malah pengundi juga akan mendapat tambahan wakil rakyat baru yang mewakili kerajaan negeri pula. (SH 28/05/2016).

0

0

votes
Article Rating
Kongsikan artikel ini


MEMANG SAH-SAH GILA – ADA JALAN SENANG, PILIH JALAN SUSAH

UMNO akhirnya seperti mengakui kesilapannya dalam memilih Mastura Yazid, balu Allahyarham Wan Khairil Wan Ahmad sebagai calon dalam pilihanraya kecil Kuala Kangsar pada 18 Jun depan berikutan timbulnya isu edah yang hangat diperkatakan ramai sejak nama beliau diumumkan.
Blog ini sendiri mengatakan tindakan memilih Mastura itu sebagai “keputusan gila” yang seolah-olah tiada calon lain yang boleh diketengahkan, sambil ternampak keinginan yang terlalu besar untuk meraih rasa simpati daripada pengundi demi memastikan kemenangan dapat dikekalkan.
Berikutan itu, Ketua Penerangan UMNO, Annuar Musa menyatakan, sebagai menghormati hukum Islam itu, kaedah multimedia akan digunakan sepanjang berkempen antara Mastuta dengan jentera pilihanraya dan pusat-pusat daerah mengundi.
“Kita pun tak pernah ada pengalaman guna kaedah seperti itu, tetapi saya fikir dengan adanya media baru dan konsep multimedia, ia dapat digunakan untuk menyampaikan apa juga mesej yang diperlukan.
“Dalam majlis-majlis tertentu pula, kita boleh gunakan  konsep “persidangan video”  bagi tujuan kempen, asalkan ia tidak melanggar hukum agama,” katanya lagi.
Mastura pula memohon maaf kepada seluruh jentera parti kerana tidak dapat terlibat dalam kempen sepanjang pilihanraya ini berikutan larangan edah selama empat bulan sepuluh hari yang ditetapkan oleh Islam itu.
Exco Pemuda UMNO, Dr Fathul Bari melalui laman sosial Facebooknya mencadangkan agar anak Mastura dijadikan ganti untuk berkempen dan bertemu pengundi bagi menggantikan ibunya yang masih dalam tempoh edah itu.
Selepas ini, pasti ramai lagi pemimpin UMNO yang tampil menyatakan bahawa Mastura tidak perlu turun berkempen pun untuk pilihanraya dan semua jentera parti sedia melakukannya tanpa kehadiran beliau.
Bermakna dalam pilihanraya kecil Kuala Kangsar ini, Mastura tidak akan  muncul sama sekali di khalayak awam, kecuali melalui kaedah persidangan video, tayangan melalui layar atau pengundi hanya dapat menatap poster-poster wajahnya sahaja.
Mengengkari ketetapan edah itu bermakna Mastura telah melanggar hukum Islam dan sebagai calon UMNO yang membawa imej perjuangan untuk agama, bangsa dan negara, perbuatan sedemikian, jika berlaku, tentu saja tidak boleh diterima sama sekali kerana seolah-olah hukum Tuhan tidak sepenting keduniaan.
Tetapi, dengan semua yang akan berlaku dalam kerja kempen itu di mana kempen terpaksa menggunakan multimedia, anaknya mewakili untuk bertemu pengundi dan sebagainya, maka sahlah UMNO “memang gila”  dalam membuat keputusannya memilih Mastura sebagai calonnya di Kuala Kangsar ini.
Lagi pun, bolehkah diyakini sepanjang 12 hari tempoh berkempen nanti tiada sekali pun Mastura keluar rumah untuk berkempen dan bertemu pengundi?
Pilihanraya apa namanya jika calon hanya duduk di rumah saja sepanjang masa?
Dalam hal ini, kenapa UMNO memilih jalan sukar dan berliku-liku sedangkan jalan mudah sedia terbentang di depan mata jika bukan Mastura dipilih sebagai calon?
Jika orang lain yang bertanding, kerja kempen tentunya dapat dijalankan secara normal sepertimana pilihanraya sebelum ini, tanpa perlu konsep multimedia, tayangan melalui layar atau anak sebagai wakil untuk berkempen.
Soalnya juga, adakah pengundi Kuala Kangsar dapat menerima cara kempen melalui multimedia saja sedangkan pencabar lain dapat menonjolkan calonnya secara nyata dan terang-terang di depan mata?
Selain itu, nak pakai konsep multimedia bagai untuk kempen, adakah internet di Kuala Kangsar sentiasa laju macam di kawasan Bangsar atau Bukit Damansara?
Itu belum lagi masalah-masalah lain yang akan timbul kemudian berikutan pengundi tidak dapat bertentang mata dengan nyata dan mengadukan masalah mereka secara terbuka kepada calon yang hendak mereka undi.
Apakah UMNO begitu darurat untuk meletakkan  Mastura satu-satunya tanpa kompromi sehingga menolak ke tepi semua nama-nama yang lain?
Apakah UMNO Perak begitu lekeh sehingga tiada calon lain di negeri itu yang layak diketengahkan dan mampu membawa kemenangan kepada BN di Kuala Kangsar?
Kalau pun kerusi itu mahu diserahkan kepada calon wanita, apakah Wanita UMNO Perak tidak mampu menonjolkan calon lain yang benar-benar berwibawa untuk mengekalkan kemenangan?
Dan jika pun terdesak sangat untuk meraih simpati pengundi, kenapa tidak dipilih saja salah seorang anak lelaki Wan Khairil sebagai calon berbanding balunya yang lebih wajib untuk menjaga edah dan kehormatan selepas kematian suami?
Bukankah itu lagi senang dan mudah, tiada kekangan edah dan tidak perlu pun menggunakan konsep multimedia atau sebagainya dalam kempen yang entah berkesan  entahkan tidak akhirnya nanti?
Pokoknya, pasti akan lebih banyak susah dan bakal bertimbun  masalahnya nanti. Semua masalah itu tidak akan wujud jika nama lain yang dipilih sebagai calon.
Sekali lagi, hanya yang “sah-sah gila”  saja suka memilih jalan susah berbanding jalan senang  untuk memenangi pilihanraya. (SH 29/05/2016).

0

0

votes
Article Rating
Kongsikan artikel ini


UMNO SEMAKIN GILA, BALU DALAM EDAH (HARAM KELUAR RUMAH) DIPILIH CALON
PRK KUALA KANGSAR

Pemilihan Mastura Mohd Yazid, balu Wan Khairil Wan Ahmad sebagai calon BN di Kuala Kangsar benar-benar suatu pemilihan yang gila dan tidak masuk akal serta hanya berlaku di era Najib Razak sahaja.
Di mana agaknya UMNO meletakkan hukum Islam di sebalik keputusan memilih Mastura, seorang balu yang masih dalam edah, sebagai calonnya?
Tidakkah wanita yang baru kematian suami ada tempoh edahnya yang tertentu di mana mereka tidak boleh keluar rumah, kecuali untuk bekerja atau atas urusan lain yang dikategorikan sebagai darurat sahaja demi menjaga kehormatan mereka?
Wanita yang edah juga tidak dibenarkan menziarahi kematian orang lain, pergi ke majlis kenduri, berhias, memakai barang kemas dan sebagainya sepanjang dalam tempoh edah tersebut.
Dari segi budaya pula, edah turut dianggap tempoh berkabung sebagai tanda sedih atas kematian suami.
Jika wanita yang dalam edah tidak dibenarkan atau haram keluar rumah dan sebagainya kecuali darurat, jadi bagaimanakah Mastura yang pastinya akan keluar lebih daripada 12 jam sehari sepanjang tempoh  kempen nanti sedangkan beliau baru saja kematian suami pada 5 April lalu?
Yang Mastura pun satu hal, kenapa ghairah sama untuk dipilih sebagai calon BN?
Tidak simpatikah beliau kepada arwah suaminya di dalam kubur di mana ketika tanah kuburnya masih lagi merah, beliau bukan saja melanggar  hukum Islam yang wajib dipatuhi, malah akan selalu meninggalkan rumah semata-mata untuk bergelar Yang Berhormat, sama seperti jawatan suaminya dahulu?
Dalam hal ini, di manakah ulama-ulama dalam UMNO, apakah mereka sudah jadi bisu semata-mata bersetuju kerana melihat pemilihan Mastura mampu meraih simpati dan seterusnya membawa kemenangan kepada BN?
Apakah UMNO sudah benar-benar tiada calon lain yang lebih sesuai untuk diketengahkan sehingga balu yang dalam edah dan sepatutnya lebih sesuai duduk di rumah, dipilih sebagai calon?
Dalam maksud yang lebih jelas, balu yang dalam tempoh edah dikira haram bertanding kerana ia secara rela hati melanggar peraturan-peraturan edah itu sendiri seperti keluar rumah bukan kerana darurat, menghias diri, memakai barang kemas serta terlibat dengan percampuran yang lebih terbuka dengan kaum lelaki yang bukan muhrim.
Di dalam Al Quran, perkara mengenai wanita dalam edah ini disebut dalam Surah Al Baqarah ayat 228.
Sekali lagi, pemilihan Mastura ini ialah keputusan paling gila yang pernah dibuat oleh UMNO. Terbukti UMNO menjadi parti yang “sakit” sekarang ini.
Pemilihan beliau sebagai calon adalah haram, bersetuju menerima sebagai calon juga haram, bahkan mengundinya boleh dikira sama hukumnya.
Kalau pun benar ingin sangat kepada kemenangan dan menjaga air muka Najib, apakah hukum Tuhan mahu diengkari?
Jika di Sungai Besar, seorang Adun dipilih bertanding untuk kerusi Parlimen sudah dianggap aneh, di Kuala Kangsar ini kegilaan dalam membuat memilih calon sudah sampai ke tahap tiada taranya lagi.
Lebih mendukacitakan, selain ramai tokoh-tokoh agama dan mufti dalam UMNO, pemilihan Mastura sebagai calon itu pula diumumkan oleh Zahid Hamidi, seorang yang diketahui ada asas pengetahuan agamanya. (SH 28/05/2016).

0

0

votes
Article Rating
Kongsikan artikel ini


BELUM TERLAMBAT UNTUK MASTURA TARIK DIRI BAGI ELAKKAN BN KALAH DAN
NAJIB TERUS DILEMAHKAN

Berbanding pemilihan Budiman Mohd Zohdi sebagai calon BN di Sungai Besar yang tidak menimbulkan banyak isu, kecuali kedudukannya yang sudah menjadi Adun sedikit dipertikaikan, tetapi keputusan mencalonkan Mastura Mohd Yazid untuk bertanding di Kuala Kangsar dilihat sebagai pemilihan terburuk sepanjang sejarah UMNO sejak ia ditubuhkan.
Bukan saja kedudukannya sebagai balu Wan Khairil Wan Ahmad yang baru meninggal dunia dalam nahas helikopter di Sarawak menjadi pertikaian kerana seolah-olah kerusi Ahli Parlimen merupakan harta warisan keluarga yang boleh difaraidkan, malah pemilihannya juga menggambarkan tiada yang layak di kalangan pimpinan UMNO bahagian Kuala Kangsar yang selama ini merekalah bersengkang mata dan banyak berkorban membawa obor perjuangan.
Lebih memburukkan lagi ialah kerana Mastura juga didapati ahli dan Ajk UMNO cawangan Chembong, dalam bahagian Rembau, Negeri Sembilan.
Sudahlah pimpinan UMNO bahagian diketepikan, anak tempatan Kuala Kangsar dan anak kelahiran Perak juga nampaknya turut tidak dijadikan pertimbangan untuk dijadikan calon.
Semua ini memungkinkan berlakunya rasa tidak puas hati, sabotaj, memulaukan kempen, tidak turun mengundi dan sebagainya daripada kelompok UMNO sendiri.
Ditambah lagi kedudukan Mastura yang masih dalam edah dan tidak boleh keluar rumah untuk berkempen serta bertemu pengundi, pemilihan beliau sebagai calon benar-benar kelihatan cacat serta menjejaskan peluang untuk meraih kemenangan.
Sedikit sabotaj atau tidak turun mengundi daripada kelompok yang rapat dengan UMNO Bahagian Kuala Kangsar saja sudah memadai untuk memungkinkan BN kecundang kepada pihak lawan pada 18 Jun nanti, lebih-lebih lagi kemenangan pada 2013 lalu hanyalah 1,082 undi sahaja.
Kekalahan BN di Kuala Kangsar tidak dapat dielakkan akan memberi kesan buruk kepada imej Najib yang sudah sedia dibelit dengan pelbagai isu kebelakangan ini.
Najib sendiri diketahui amat mengharapkan kemenangan di Kuala Kangsar dan Sungai Besar, tidak saja untuk menjadi sedikit penawar bagi memulihkan imejnya, tetapi juga sebagai persediaan memacu persaingan dalam PRU 14 akan datang.
Malangnya, semua harapan Najib itu akan musnah jika BN kalah sama ada di Kuala Kangsar atau Sungai Besar atau di kedua-duanya.
Lebih mengaibkan jika kekalahan itu hanyalah disebabkan pemilihan calon yang tidak cermat dan tidak tepat sehingga timbul terlalu banyak isu yang akhirnya pengundi membuat keputusan tidak memberikan undi mereka.
Berdasarkan respon awal daripada beberapa pihak di Kuala Kangsar, isu utama di kalangan UMNO ialah berkaitan pemilihan calon. Isu-isu lain hampir tidak berbangkit sama sekali.
Ramai yang menolak dan tidak bersetuju dengan pencalonan Mastura atas kedudukannya sebagai balu wakil rakyat terdahulu dan mereka mahukan anak tempatan atau sekurang-kurangnya orang Perak juga sebagai calon.
Pemilihannya sebagai calon yang pada awalnya dijangka mampu meningkatkan rasa simpati pengundi, kini beransur-ansur membesar dengan bayangan perasaan tidak puas hati, marah, kecewa dan luka sehingga harapan untuk menang semakin jauh daripada gapaian.
Kekalahan BN tentu saja akan menjadikan kedudukan Najib terus dilemahkan menjelang pilihanraya akan datang, sama ada melalui serangan pembangkang yang bergabung bersama Tun Mahathir atau dengan kemungkinan munculnya gerakan daripada dalam UMNO sendiri.
Dalam soal ini, Mastura harus ada pertimbangan yang rasional dan tidak membiarkan dirinya menjadi penyebab untuk menjadikan kedudukan seorang Perdana Menteri terus dilemahkan.
Jika dahulu beliau selalu menemani Wan Khairil untuk berkempen dan bertemu pengundi dengan tujuan bahawa kemenangan suaminya akan menambah-kukuhkan UMNO, Mastura kini sebaliknya mampu mengukuhkan UMNO dan kedudukan Najib serta  memberi lebih cahaya kepada kemenangan BN di Kuala Kangsar dengan segera menarik diri daripada bertanding sebelum penamaan calon pada 5 Jun depan.
Kembalikanlah segera watikah pencalonan yang sudah diterima dan biarlah UMNO Perak memutuskan semula calon baru yang lebih sesuai yang tidak lagi menyebabkan timbulnya isu edah, kesukaran berkempen sehingga terpaksa menggunakan kaedah multimedia, isu calon luar, jawatan wakil rakyat difaraidkan, rasa tidak puas hati pengundi, kemungkinan sabotaj di kalangan UMNO sendiri dan sebagainya.
Tanpa semua isu dan elemen negatif itu, calon BN yang baru nanti pasti lebih berpeluang untuk mengekalkan kerusi Kuala Kangsar, malah tidak mustahil dengan majoriti yang lebih baik lagi dan seterusnya mengelakkan nama Najib dipertaruhkan untuk lebih diaib serta dijatuhkan.
Berbeza dengan Budiman yang boleh meneruskan perjuangannya di Sungai Besar kerana tidak banyak isu yang timbul berkaitan dirinya yang boleh menjejaskan harapan mencapai kemenangan, Mastura sebaik-baiknya harus melakukan sedikit pengorbanan demi masa depan UMNO dan Najib.
Inilah masanya untuk membuktikan “Love PM” bukan sekadar kata-kata di depan Najib semata-mata. (SH 30/05/2016).

0

0

votes
Article Rating
Kongsikan artikel ini


SEMUA INI HANYA WAYANG

Satu demi satu menteri kabinet daripada parti komponen BN mengugut mahu meletakkan jawatan daripada kerajaan sekiranya usul persendirian Hadi Awang yang bertujuan meningkatkan taraf Mahkamah Syariah diluluskan oleh Parlimen.
Mula-mula ia dilontarkan oleh Presiden MCA, Liow Tiong Lai dan Presiden Gerakan, Mah Siew Keong.
Kemudian Presiden MIC, S Subramanian menyertai Liow dan Mah untuk turut mengambil tindakan yang sama sebagai protes terhadap usul tersebut.
Terbaru, dua lagi anggota kabinet daripada MCA iaitu Wee Ka Siong dan Ong Ka Chuan serta seorang timbalan menteri, Chew Mei Fun juga menyatakan komitmen untuk sama-sama meletakkan jawatan mereka.
Walaupun telah diberitahu melalui kenyataan Najib Jumaat lalu bahawa usul Hadi Awang itu bukan usul hudud, para pemimpin komponen BN nampaknya lebih percaya bahawa kelulusan usul tersebut adalah langkah awal ke arah perlaksanaan undang-undang Islam itu di Kelantan.
Malangnya, di sebalik mengugut mahu meletakkan jawatan itu, tiada pula ternampak hasrat mereka untuk membawa keluar parti masing-masing meninggalkan BN.
Jika benar marah kepada kerajaan dan kerana usul Hadi Awang itu dilihat menggambarkan wujudnya kerjasama antara UMNO dengan Pas untuk melaksanakan hudud, mengapa mereka tidak mahu keluar BN?
Sebenarnya semua ini  hanya wayang untuk menjaga penyokong masing-masing menjelang pilihanraya kecil Sungai Besar dan Kuala Kangsar pada 18 Jun depan.
Dalam masa yang sama, tidak kedengaran pula pemimpin-pemimpin UMNO menempelak ugutan yang dilakukan oleh menteri-menteri bukan Islam yang mahu meletakkan jawatan itu.
Pas sebagaimana biasa, lebih menyalahkan dan memarahi DAP berbanding MCA, MIC dan Gerakan berkaitan usul berkaitan hudud itu.
Ya, semuanya adalah wayang belaka di mana masing-masing sedang melakukan pementasan untuk kepentingan penyokong masing-masing yang kesudahan ceritanya hudud tetap tidak ke mana-mana.
Panjang umur sama-samalah kita saksikannya. (SH 29/05/2016).

0

0

votes
Article Rating
Kongsikan artikel ini


TUMPOR YEOP, AHLI UMNO NEGERI SEMBILAN TANDING DI KUALE KANGSOR….

Maklumat yang diterima lewat malam tadi mengatakan calon BN pada pilihanraya kecil Kuala Kangsar iaitu Mastura Yazid, balu Wan Khairil Wan Ahmad, adalah ahli dan AJK UMNO cawangan Chembong dalam bahagian Rembau, Negeri Sembilan.
Ini bermakna, buat pertama kalinya, bukan saja ahli UMNO di luar Kuala Kangsar, bahkan daripada luar negeri Perak dipilih sebagai calon untuk bertanding di kawasan tersebut.
Tiadakah seorang pun daripada ribuan ahli UMNO Kuala Kangsar yang  sesuai untuk dijadikan calon?
Tiadakah juga seorang daripada ratusan ribu ahli UMNO daripada 24 Bahagian di seluruh Perak yang layak untuk dipertimbangkan menjadi Ahli Parlimen Kuala Kangsar?
Kalau pun pemilihan Mastura kerana beliau seorang profesional, apakah di Kuala Kangsar dan Perak tiada seorang pun yang berkelulusan tinggi begitu?
Berbeza dengan parti-parti lain, UMNO adalah parti yang bersifat tempatan dan menguasai kerajaan dan oleh yang demikian, ia mempunyai struktur yang lengkap di setiap bahagian bagi mengisi pelbagai ruang dan peluang yang sudah tersedia sebagai sebuah kerajaan.
Parti-parti lain, disebabkan mereka tidak bermula sebagai sebuah kerajaan, maka soal calon tempatan atau calon luar tidak pernah berbangkit sama sekali.
Mereka yang berjuang atau bersengkang mata dalam UMNO, selain untuk mengekalkan kuasa, matlamat lain juga ialah untuk mengejar kedudukan sebagai wakil rakyat, exco kerajaan negeri, timbalan menteri, menteri serta pelbagai nikmat lain yang ada dalam pentadbiran kerajaan negeri mahu pun pusat.
Lantaran itu, dalam soal pemilihan calon wakil rakyat, adalah kelaziman ahli daripada bahagian itu sendiri yang akan dipilih. Kalau pun calon tersebut daripada luar, ia biasanya masih daripada negeri yang sama.
Hanya dalam kes-kes terpilih seperti Syed Hamid Albar dan Aziz Shamsuddin misalnya, pernah berlaku orang negeri lain bertanding di negeri lain. Syed Hamid ketika mula bertanding di Kota Tinggi adalah pemimpin UMNO di Bukit Bintang, tetapi kemudian terus berpindah keahlian ke Kota Tinggi. Aziz Shamsuddin pula dari Gopeng bertanding di Shah Alam.
UMNO memang merasakan hak untuk bertanding di sebuah DUN atau Parlimen atau hak ahli bahagian tersebut. Kecuali dalam kes-kes tertentu dan jarang-jarang berlaku, calon daripada luar yang dipilih sebagai calon.
Sebab itu, boleh dikatakan 99 peratus calon-calon UMNO dalam pilihanraya adalah orang tempatan, baik yang berjawatan dalam parti mahupun daripada kalangan yang agak dikenali oleh masyarakat setempat.
Lebih-lebih lagi dalam pilihanraya kecil, anak tempatan lazimnya lebih diutamakan kerana merekalah yang lebih tahu dan faham segala-galanya tentang kawasan yang mereka bertanding itu.
Sekiranya benar Mastura masih ahli UMNO dalam bahagian Rembau, ini adalah anjakan paradigma yang mengkagumkan sekali, bukan saja buat UMNO Kuala Kangsar tetapi juga buat UMNO Perak secara keseluruhannya.
Untuk masa-masa akan datang, oleh kerana UMNO Perak mempunyai 24 bahagian dan lebih besar daripada Negeri Sembilan yang ada 8 bahagian, mereka bukan saja boleh terus menerima kehadiran calon-calon luar, bahkan juga mesti mampu mengekspot anak jatinya sendiri bertanding di negeri-negeri lain.
Kalau tidak, naya orang Perak dan Kuale Kangsor yeop..tumpor le kite…
Atau mungkinkah Tengku Adnan Tengku Mansor, Setiausaha Agung UMNO akan segera melakukan “silap mata” mengenai keahlian UMNO Mastura? (SH 29/05/2016).

0

0

votes
Article Rating
Kongsikan artikel ini


KALAU PUN MENANG, MASTURA HANYA BOLEH BERFUNGSI SEBAGAI WAKIL RAKYAT
SELEPAS PERTENGAHAN SEPT.

Sekarang ini semua orang sudah mengakui calon BN di Kuala Kangsar, Mastura Mohd Yazid terikat dengan pantang larang edah selama 4 bulan 10 hari.
Mastura sendiri mengatakan beliau akur dengan hukum Islam itu dan tidak akan sesekali turun berkempen.
Harussani Zakaria, Mufti Perak turut memberitahu, walaupun boleh bertanding tetapi Mastura tetap tidak boleh keluar rumah untuk menyertai mana-mana program kempen.
Tetapi dengan kecanggihan teknologi, kekangan edah untuk beliau berkempen sudah pun dikira selesai di mana penggunaan multimedia dan rakaman video akan digunakan sebagai caranya berhubung dengan pengundi dan jentera pilihanraya di pusat-pusat daerah mengundi.
Ketua Penerangan UMNO, Annuar Musa juga mengatakan Mastura tidak perlu hadir pada hari penamaan calon kerana ia bukan suatu kewajipan, sebaliknya sudah memadai dengan kehadiran penyokong dan pencadangnya sahaja.
Namun demikian, berdasarkan tempoh edah selama 4 bulan 10 yang terus terkena kepada Mastura, halangan seterusnya ialah sekiranya beliau menang pada pilihanraya 18 Jun nanti.
Suaminya, Wan Khairil Wan Ahmad terbunuh dalam nahas helikopter di Sarawak ialah pada 5 Mei lalu dan ini bermakna tempoh edahnya hanya akan berakhir pada pertengahan September nanti.
Walaupun menang, Mastura sebenarnya masih tidak boleh keluar rumah bertemu rakyat dan rakyat juga terus terhalang untuk berjumpa dengannya sehingga tempoh edahnya berakhir pada pertengahan September itu.
Secara langsung, meskipun menang dan pengundi Kuala Kangsar sudah memilihnya sebagai wakil rakyat pada 18 Jun ini, mereka mesti menunggu sehingga pertengahan September untuk berjumpa atau menjemputnya menghadiri pelbagai program di kawasan itu.
Bererti, seandainya pengundi memberi kemenangan kepada Mastura pada 18 Jun ini, dalam tempoh kira-kira tiga bulan selepas itu, tidak akan ada kelibatnya di mana-mana majlis kenduri, kematian, banjir atau apa saja program.
Soalnya, adalah pengundi Kuala Kangsar akan menjadi terlalu baik hati memilih calon wakil rakyat yang hanya dapat memberikan khidmatnya pada pertengahan September nanti atau mengundi calon lain yang terus dapat memberikan perkhidmatanya sebaik saja kemenangan diumumkan pada malam 18 Jun nanti? SH 30/05/2016)

0

0

votes
Article Rating
Kongsikan artikel ini


HIDUP MELAYU PAS UMNO

Selama ini, Pas selalu berbangga dengan perjuangan Islam yang dibawanya dan menolak sama sekali sebarang bentuk pengagungan terhadap bangsa.
Bagi Pas, perjuangan mengenai bangsa adalah assabiyah dan tidak termasuk dalam senarai yang dibenarkan oleh Islam.
Malah, kerap juga kita mendengar, di akhirat nanti yang ditanya malaikat ialah keIslaman seseorang dan bukan sama ada seseorang itu Melayu, Cina, India atau  sebagainya.
Sebab itu, jubah dan kopiah putih adalah tradisi pakaian yang amat dibanggakan dalam Pas kerana ia dilihat lebih melambangkan keIslaman yang tiada tolok bandingnya berbanding berbaju Melayu dan bersampin.
Tetapi sejak berbaik-baik dengan UMNO, Pas nampaknya sudah mula berbeza.
Buat pertama kali di Muktamar Pemuda Pas yang berlangsung di Kelantan, ciri-ciri pakaian Melayu telah ditampilkan.
Pimpinan Pemuda Pas, Nik Abduh Nil Aziz dan lain-lain barisan kepimpinannya tampil segak dengan pakaian seperti pahlawan Melayu, siap dengan tanjak dan keris terselit di pinggang.
Mujur tidak ada adegan cium keris, kalau tidak, sebiji macam Pemuda UMNO.
Tuan Ibrahim Tuan Man, Timbalan Presiden Pas yang menjadi perasmi muktamar juga hadir lengkap sepersalinan bak Pahlawan Melayu zaman dulu-dulu.
Sebelum ini, jika kita masih ingat,  Hadi Awang juga rela berpakaian Melayu merah jambu sedondon dengan Najib Razak di sebuah majlis multaqa ulama sedangkan selama ini pakaian yang menjadi kebiasaan Presiden Pas ialah jubah yang kerapkali  dipakai bersama kot berwarna gelap.
Apa sudah jadi kepada Pas sebenarnya? Kenapa baru sekarang mahu menunjuk ciri-ciri keMelayuan sedangkan berpuluh-puluh tahun lamanya hanya ciri Islam yang ditekankan?
Apa tujuan perubahan ke arah Melayu ini dilaksanakan?
Tidak memadaikan dengan Islam saja dijadikan modal dendangan dalam perjuangan, lalu soal bangsa juga mahu diheret sama?
Apakah Pas akan mula menyeimbangkan resepi  agama dan assabiyah dalam hidangan perjuangannya selepas ini atau sewalnya bermula di Sungai Besar dan Kuala Kangsar?
Mungkinkah selain Allahu Akbar, kita juga bakal mendengar laungan Hidup Melayu di mana-mana program Pas tidak lama lagi?
Akhirnya, mana satu slogan yang betul – “Pas ganti UMNO” atau “Pas bersama UMNO?” (SH 31/05/2016).

0

0

votes
Article Rating
Kongsikan artikel ini


PERDANA MENTERI YANG SUKA MENYAKITKAN HATI….

Berkatalah Najib Razak kononnya perlaksanaan cukai GST sudah mula diterima baik oleh rakyat kerana menyedari ia adalah penyelamat ekonomi negara.
Hello Pahlawan Bugis…bila pulak rakyat menerima GST dengan baik?
Bukankah seluruh rakyat, tidak kira kaya miskin, orang tua atau budak tadika,  sebenarnya dipaksa membayar GST?
Cuba rakyat diberi pilihan antara bayar GST dengan tidak bayar GST, tengok apa pilihan majoriti mereka?
Jika selepas diberi pilihan dan majoriti memilih GST, barulah boleh dikata rakyat menerimanya dengan baik.
Bila pula rakyat setuju GST sebagai penyelamat ekonomi negara?
Kerja pemimpin atau kerja rakyat untuk menyelamatkan ekonomi negara?
Mentang-mentang dalam akaun peribadi pernah ada wang sebanyak RM2,600 juta, suka-suka hati pula mengeluarkan kenyataan yang membuatkan rakyat sakit hati!
Dalam masa yang sama, jika benar rakyat sudah menerima dengan baik cukai GST, bukankah para peniaga online sendiri dengan rela hati akan mendaftarkan perniagaan mereka?
Kenapa perlu Jabatan Kastam menggesa secara terbuka peniaga online mendaftarkan perniagaan mereka?
Tidakkah ini seolah-olah memaksa? (SH 01/06/2016).

0

0

votes
Article Rating
Kongsikan artikel ini


PILIHAN PALING SESUAI – PKR DI SUNGAI BESAR, AMANAH DI KUALA KANGSAR

Di Sungai Besar, UMNO terlebih dahulu mengumumkan nama calonnya dengan menamakan Adun Sungai Panjang, Budiman Mohd Zuhdi untuk bertanding dalam pilihanraya kecil yang akan diadakan pada 18 Jun depan.
Kemudian Pas mengumumkan  Adun Meru, Dr Rani Osman sebagai ayam tambatannya untuk bertanding di kerusi Parlimen tersebut.
UMNO letak Adun, Pas pun ikut letak Adun.
Di Kuala Kangsar pula, Pas yang lebih dahulu mengumumkan seorang wanita iaitu Dr Najihatussalehah Ahmad sebagai calonnya.
Apabila UMNO mengumumkan calonnya, mereka juga memilih seorang wanita iaitu Mastura Mohd Yazid, balu Wan Khairil Wan Ahmad untuk dipertaruhkan bertanding di kerusi yang pernah diisi oleh suaminya sejak 2013 yang lalu.
Pas letak wanita, UMNO juga ikut letak wanita.
Mula-mula Pas tiru UMNO, kemudian UMNO pula tiru Pas.
Secara formal tidak ternampak wujud kerjasama antara kedua-dua parti itu, tetapi dalam soal calon seperti tersirat elemen senada, seirama dan saling bahu membahu antara Pas dan UMNO.
Meletakkan Dr Rani dan Dr Najihatussalehah, kedua-duanya orang luar Sungai Besar dan Kuala Kangsar sedangkan ada calon tempatan yang lebih sesuai, memperlihatkan Pas hanya ingin memecahkan undi dan bukan untuk menang kerusi.
Di Sungai Besar, jika pun Pas ingin meletakkan Adun juga sebagai calonnya, memilih Salehan Mukhyi, wakil rakyat Sabak yang berjiran sebelah dengan Sungai Besar adalah lebih tepat berbanding Dr Rani yang didatangkan lebih jauh iaitu dari Meru.
Begitu juga di Kuala Kangsar, memilih Raja Ahmad Iskandar Raja Yakob, Yang Dipertua Pas kawasan tersebut sebagai calon akan memberi banyak kelebihan kepada Pas jika dibandingkan dengan Dr Najihatussalehah yang berasal dari Pasir Salak.
Tetapi Pas seperti menolak untuk meletakkan calon yang boleh menang di kedua-dua kawasan itu.
Bermakna sekarang pertandingan tiga penjuru tidak lagi dapat dielakkan. Hanya menunggu Pakatan Harapan saja yang belum mengumumkan siapa calonnya.
Adakah Amanah akan bertanding di kedua-dua kerusi itu atau salah satunya akan ditandingi oleh PKR?
Melihat kepada calon UMNO dan Pas yang diketengahkan, peluang Pakatan Harapan untuk menang adalah terbuka di kedua-dua kawasan itu dengan syarat dapat meletakkan calon yang betul dan memastikan undi bukan Melayu benar-benar berpihak kepada mereka.
Berdasarkan UMNO meletakkan Budiman dan Pas meletakkan Dr Rani di Sungai Besar, seiring dengan Pas pula menjadi sebahagian daripada komponen dalam kerajaan negeri, maka lebih sesuai jika PKR bertanding di situ.
Walaupun berlaga sesama sendiri, ia akan memberi kelebihan kepada PKR kerana kerajaan negeri Selangor sedang diketuai Azmin daripada parti tersebut. Meletakkan calon PKR juga seolah-olah untuk menambah seorang lagi wakil kerajaan negeri untuk  bersuara di dalam Parlimen.
Ditambah dengan salah satu DUN dalam Sungai Besar sudah pun dikuasai oleh DAP melalui Adunnya, Ng Suee Lim, kelebihan mendapatkan undi bukan Melayu yang berjumlah 33 peratus nyata berpihak calon PKR yang mewakili Pakatan Harapan.
Namun demikian, sekiranya Amanah mahu diberi peluang bertanding di Sungai Besar, maka parti itu mesti meletakkan kalangan pemimpin utamanya sebagai calon. Lebih baik dan ternampak keberanian jika Mohamad Sabu sendiri yang bertanding.
Di Kuala Kangsar, sebagaimana yang sudah dimaklumi bahawa calon BN, Mastura Mohd Yazid sudah mula dilihat sebagai beban dan mendatangkan banyak masalah, manakala calon Pas pula bukan dipilih untuk menang, ia memberi umpama tuah terbuka buat Pakatan Harapan.
Calon yang paling sesuai mewakili Pakatan Harapan di kawasan itu ialah Nizar Jamaluddin, bekas Menteri Besar Perak sebelum ini. Beliau dikenali ramai di seluruh Perak dan ada rekod kerja sebagai pemimpin yang cukup membanggakan.
Dengan Mastura berasal dari Negeri Sembilan, malah masih ahli UMNO Chembong dalam bahagian Rembau,  Dr Najihatussalehah dari Pasir Salak dan Nizar sebagai Adun Changkat Jering, bekas Menteri Besar Perak itu ternyata lebih hampir dengan Kuala Kangsar berbanding pesaing-pesaingnya.
Calon yang betul, kelemahan calon lawan, kedudukan Pas yang bukan lagi pembangkang berwibawa, banyaknya isu berkaitan Najib Razak yang boleh dimanfaatkan sebagai bahan kempen serta bantuan kempen oleh Tun Mahathir dan grup Selamatkan Malaysia, kecuali memang sudah ditakdirkan Tuhan,  di atas kertas semua kelebihan adalah berpihak kepada Pakatan Harapan sama di Sungai Besar mahu pun di Kuala Kangsar. (SH 31/05/2016).

0

0

votes
Article Rating
Kongsikan artikel ini


KALAULAH BUDIMAN MENANG DI SUNGAI BESAR….

Saya bukanlah penyokong Jamal Mohd Yunus, tetapi saya simpati apabila beliau tidak terpilih sebagai calon di Sungai Besar, lebih-lebih lagi yang dipilih ialah Budiman Mohd Adun yang sudah pun menjadi Adun Sungai Panjang.
Tidak terpilihnya Jamal seolah-olah kedudukan beliau sebagai Ketua UMNO Bahagian telah didiskriminasi dan dianiaya semata-mata kerana kekurangan tertentu serta imej dirinya selama ini.
Hakikatnya, Jamal adalah pemimpin yang dipilih secara demokrasi oleh ahli-ahli UMNO Sungai Besar sendiri untuk mengetuai bahagian tersebut, malah kemenangannya dicapai dengan keringat dan titik peluh.
Maka, keutamaan untuk dipilih sebagai calon perlu berpihak kepadanya.
Jika tidak, apa gunanya diamalkan konsep parti menguasai kerajaan?
Kenapa apabila dalam soal calon untuk pilihanraya, beliau diketepikan sedangkan dalam sistem  UMNO selama ini memang memberi keutamaan kepada penjawat Ketua Bahagian untuk bertanding dalam pilihanraya?
Memang benar Jamal ada menyatakan beliau tidak berminat untuk bertanding, tetapi memang orang politik selalu bercakap begitu. Sudah banyak contoh perlakuan orang politik seperti itu.
Najib dulu pun ketika mula-mula wujudnya gerakan menjatuhkan Pak Lah, turut lambat menyatakan minatnya. Hanya setelah terdapatnya usaha untuk menonjolkan Tengku Razaleigh untuk digandingkan dengan Muhyidddin Yassin dan seseorang telah menyampaikan maklumat itu kepadanya, barulah Najib mula menonjolkan diri dan minatnya.
Begitu juga ketika pemilihan 1993, Anwar Ibrahim turut menyatakan tidak berminat untuk melawan Tun Ghafar Baba. Akhirnya dilawannya juga.
Sebelum dapat, memang orang politik selalu cakap tidak berminat, kalau diberi atau ketika peluang terbuka, tidak pernah pula mahu ditolak.
Orang seperti Jamal yang dianggap degil, keras kepala, suka buat kecoh dan terkenal dengan perhimpunan baju merah,  adalah watak yang perlu dalam mana-mana parti politik.
Ia adalah watak yang menambahkan ceria dan menjadikan parti itu sentiasa hidup dan disebut ramai. Kehadirannya dibenci, tapi diperlukan.
Dalam PKR, dulunya watak itu milik Tian Chua dan Golabakrisnan. Akhirnya kedua-duanya menjadi Ahli Parlimen Batu dan Padang Serai. Tian Chua kini sudah matang dalam gerak laku politiknya, walaupun Gobalakrishnan terbuang kerana pertelingkahan dalaman.
Dahulunya juga, dalam Pas, ada Mohamad Sabu manakala di dalam UMNO, antaranya ialah Ibrahim Ali yang punya watak seperti Jamal sekarang. Tetapi kini kedua-duanya sudah bertaraf presiden dengan mengetuai Amanah dan Perkasa.
Begitu juga dengan Jamal, dengan peredaran masa dan jika diberi peluang bertanding dalam pilihanraya, lebih-lebih lagi jika sudah bergelar YB nantinya, kematangan akan datang sendiri dalam dirinya.
Tetapi dengan awal-awal lagi UMNO sudah mengenepikannya, kelibat Jamal mungkin akan berkubur lebih awal.
Sekiranya Budiman menang dalam pilihanraya kecil 18 Jun depan, beliau bukan saja menjadi YB Berganda, malah kebarangkaliannya ialah namanya akan terus menonjol dan menjadi sebutan serta menenggelamkan Jamal.
Najib yang sedang berhempas pulas untuk mengekalkan kedudukannya sebagai Perdana Menteri, tentu saja akan mengekalkan lagi Budiman untuk bertanding di kerusi Sungai Besar dalam PRU 14 akan datang,  manakala Jamal mungkin akan diberi peluang bertanding di DUN Sungai Panjang.
Katalah kedua-duanya menang bertanding dalam bergelar wakil rakyat, ketika itu hampir pasti Budiman akan menentang Jamal untuk merebut jawatan Ketua UMNO Bahagian Sungai Besar kerana taraf dan status sebagai  Ahli Parlimen lebih tinggi berbanding Adun.
Oleh kerana taraf dan status yang lebih tinggi itu, peluang Budiman menewaskan Jamal juga turut tinggi.
Akhirnya Jamal hanya akan menjadi Adun biasa dalam kerajaan Pakatan Harapan yang biasanya akan tenggelam dan tidak berperanan, sama seperti watak Adun-Adun UMNO Selangor yang ada sekarang.
Jamal mungkin ada kekurangannya yang tertentu, tetapi jika beliau dikuburkan lebih awal, watak pengganti sepertinya tiada lagi dalam UMNO. UMNO akan terus sepi dan hilang keceriaannya.
Oleh itu, Sungai Besar tidak seharusnya menjadi permulaan kepada kegelapan  UMNO itu. (SH 01/06/2016).

0

0

votes
Article Rating
Kongsikan artikel ini


INGATAN YANG LEBIH SESUAI DITUJUKAN KEPADA BAPA SENDIRI

Timbalan Ketua Pemuda Pas yang juga anak Hadi Awang,  Muhammad Khalil Hadi mengingatkan rakan-rakan seperjuangannya agar tidak main-main dalam perjuangan di jalan Allah yang sedang dilalui bersama parti itu.
Ini kerana, jelasnya, janji yang dibuat untuk perjuangan itu bukan saja di depan manusia, tetapi juga di depan Allah.
Dalam masa yang sama, beliau juga menasihati rakan-rakan yang telah keluar daripada Pas, khususnya yang memegang jawatan wakil rakyat, yang dianggapnya tiba-tiba khianat kepada perjuangan, mengenai janji yang sama di depan Allah nanti.
“Mereka lari dari perjuangan. Jawablah di depan Allah di hari akhirat nanti,”  katanya dalam ucapan penangguhan di Muktamar Pemuda Pas, semalam.
Woww…..hebatnya ingatan dan amaran!!
Benarkah perjuangan Pas sentiasa di jalan Allah, dahulu dan juga sekarang?
Jika benar di jalan Allah, kenapa Pas sekarang yang dipimpin Hadi Awang makin bersekongkol dengan seseorang yang sah diketahui terpalit dengan skandal kewangan paling besar dalam dunia?
Adakah persekongkolan itu sebahagian daripada perjuangan di jalan Allah?
Bagaimana agaknya mahu menjawab di hari akhirat nanti?
Bolehkah juga menawarkan diri menjadi penasihat kepada pemimpin yang pernah mengaku, “kalau saya nak menyamun pun, takkan saya guna akaun bank peribadi”, namun akhirnya semua penafian terbukti benar belaka?
Kenapa semua ingatan dan amaran hanya ditujukan kepada orang lain, tidak kepada diri sendiri?
Lantaran itu, ingatan dan amaran Muhammad Khalil ini barangkali lebih baik diselitkan ke pintu bilik tidur ayahnya terlebih dahulu sebelum ditujukan kepada sesiapa yang lain.
Ingatlah, Allah juga sedang melihat lakonan demi lakonan yang sedang dipentaskan sekarang. (SH 02/06/2016).

0

0

votes
Article Rating
Kongsikan artikel ini


KENAPA PAKATAN HARAPAN TAK LETAK MOHAMAD SABU DI SUNGAI BESAR?

Pakatan Harapan akhirnya meletakkan Azhar Abdul Shukur daripada Amanah untuk mewakili gabungan itu dalam pilihanraya kecil Parlimen Sungai Besar pada 18 Jun depan.
Beliau yang merupakan Pengerusi Amanah Sungai Besar, tidak dipertikaikan dari segi kelayakan, kemampuan, pendidikan,  asal usul tempatan atau latar belakang keluarga di mana ayahnya pernah menjadi Adun dan Ahli Parlimen sebelum ini, tetapi yang menjadi persoalan ialah mengapa Amanah tidak meletakkan pemimpin bertaraf nasional sebagai calonnya?
Jika dilihat ini adalah pertaruhan pertama Amanah dalam pilihanraya kecil di Semenanjung dan berdasarkan calon BN dan Pas yang sudah diumumkan, parti itu seharusnya memilih calon yang lebih menonjol di peringkat nasional untuk diketengahkan.
Dengan menonjolkan calon yang lebih dikenali di peringkat nasional beserta isu-isu yang dibangkitkan dalam kempen nanti juga bersifat nasional, Pakatan Harapan tentunya akan lebih mudah menggamit kepercayaan pengundi.
Lebih-lebih lagi kerana calon BN, Budiman Mohd Zuhdi sudah pun menjadi Adun Sungai Panjang, begitu juga calon Pas yang merupakan Adun Meru, Klang.
Tetapi dengan hanya meletakkan Azhar, seorang yang masih bersifat tempatan dan belum begitu dikenali,  Pakatan Harapan tentunya kena bekerja lebih keras, bukan saja untuk memperkenalkan calon tersebut kepada pengundi, malah juga untuk menandingi dua lagi pesaingnya itu.
Azhar adalah nama yang terlalu baru untuk diketengahkan bagi berhadapan dengan calon kerajaan dan jika benar ingin memberi persaingan, malah di kalangan pimpinan Amanah sendiri pun ada yang tidak mengenalinya.
Di Sungai Besar, dalam konteks Amanah yang baru ditubuhkan dan diwar-warkan sebagai pengganti kepada Pas, calon yang paling sesuai untuk bertanding ialah Mohamad Sabu sendiri.
Kewajaran memilihnya atas kemampuan berhujah di Parlimen saja sudah banyak memberi kelebihan kepada Mohamad Sabu, berbanding Budiman atau Dr Rani.
Mungkin Amanah meletakkan Azhar dan tidak memilih Mohamad Sabu kerana bimbangkan kekalahan yang seterusnya akan menjejaskan imejnya, namun risiko kalah menang adalah lumrah dalam perjuangan yang perlu dihadapi, bukan dielakkan.
Jika takut risiko, meminjam kata-kata Anwar Ibrahim, lebih baik jangan bicara tentang perjuangan.
Umpama menaiki kereta, sama ada memandu secara perlahan di laluan tepi atau memecut laju di laluan paling kanan, kedua-duanya tetap terdedah kepada risiko kemalangan. Memandu laju barangkali kita yang melanggar orang, memandu perlahan mungkin lori melanggar kita.
Dalam konteks positif, jika Mohamad Sabu kalah misalnya, Amanah dapat lebih awal mengenal pasti kelemahan dan kekurangannya serta seterusnya mempunyai ruang untuk memperbaikinya sebelum berlangsungnya PRU 14 kira-kira dua tahun lagi.
Tetapi, sekiranya mampu menang, ia akan melonjakkan lagi imej Amanah dan lebih menggerunkan BN serta Pas.
Jika Mohamad Sabu juga yang menang atas kapasitinya sebagai Presiden parti, mesej kekalahan BN juga lebih perit untuk diterima oleh Najib Razak dalam menghadapi fasa-fasa masa depannya yang masih tidak menentu.
Namun, dengan Azhar sudah dipersetujui dan disepakati sebagai calon Pakatan Harapan di Sungai Besar, satu-satunya yang menjadi sandaran kemenangan hanyalah arus kebencian rakyat terhadap Najib dan kerajaan yang sedang dipimpinnya sekarang. (SH 02/06/2016).

0

0

votes
Article Rating
Kongsikan artikel ini


PAS DAH MACAM UMNO…

Dulu hanya pemimpin UMNO yang berpakaian macam ini.
Sekarang pemimpin Pas pun nak jadi pahlawan Melayu juga.
Dulu hanya Pemuda UMNO yang cium dan julang keris.
Sekarang Hadi Awang sendiri julang keris gergasi.
Dulu menjadi tradisi pemimpin UMNO potong pulut kuning.
Sekarang Pas pula potong pulut hijau.
Dulu,  slogannya “Pas ganti UMNO”, rupa-rupanya sudah bertukar kepada “Pas mirip UMNO”.
Dulu, didendangkan juga motto “Pas For All”,  tetapi nampaknya sekarang sudah berubah menjadi  “Pas For U, Najib”. (SH 03/06/2016).

0

0

votes
Article Rating
Kongsikan artikel ini


APA YANG TAK BETULNNYA DENGAN KENYATAAN HADI AWANG INI?

Antara perkara yang disentuh oleh Hadi Awang dalam ucapan penggulungan Muktamar Pas kali ini ialah mengenai hasrat untuk meramaikan kawan dan bukan menambah musuh.
Kita perlu mengambil pendekatan strategik untuk meramaikan kawan sebanyak mungkin, bukan menambah musuh. Kemenangan bukan untuk balas dendam, tapi untuk menunjukkan kebaikan, kata Presiden Pas itu lagi.
Benarkah Pas suka ramai kawan?
Betulkah parti Islam itu tidak suka menambah musuh?
Lupakah Hadi Awang berapa ramai yang dimusuhinya atau lafaz kata-katanya yang sekian banyak lebih menggamit permusuhan berbanding mengundang persahabatan?
Atau semua ini sekadar untuk menghalalkan lebih keintiman bersama dengan UMNO? (SH 04/06/2016)

0

0

votes
Article Rating
Kongsikan artikel ini


MEMBANTU BALU WAKIL RAKYAT IALAH MENJAGA KEBAJIKANNYA, BUKAN
MENJADIKANNYA WAKIL RAKYAT JUGA

Di mana-mana, masih ada kedengaran pemimpin dan ahli UMNO yang bersungut dan keliru dengan pemilihan Mastura Mohd Yazid sebagai calon BN dalam pilihanraya kecil Parlimen Kuala Kangsar, 18 Jun depan.
Mereka tidak pasti sama ada ia benar-benar kehendak Najib Razak atau ia dicadangkan dengan bersungguh-sungguh oleh pihak lain seperti Zambry Abd Kadir selaku Pengerusi Perhubungan UMNO Perak atau Zahid Hamidi yang atas kapasitinya menjalankan tugas-tugas Timbalan Presiden UMNO memang berperanan penting berkaitan mana-mana pilihanraya kecil.
Mereka juga tidak tahu apakah benar desas-desus yang berlegar di awang-awangan bahawa Mastura sendiri yang melobi dan berjumpa dengan pemimpin tertentu untuk menawarkan dirinya menjadi calon menggantikan arwah suaminya.
Bagi yang selalu bertemu arwah Wan Khairil Wan Ahmad, tentu sedar bahawa Mastura bukan saja biasa menemani suaminya berkempen dan bertemu pengundi di Kuala Kangsar, bahkan turut kerap menjadi pendamping setia di majlis-majlis tidak rasmi atau jamuan-jamuan di rumah pembesar-pembesar UMNO.
Lantaran itu, tidaklah menghairankan jika beliau dikenali atau mengenali sebahagian besar pemimpin UMNO atas kedudukannya sebagai isteri Wan Khairil.
Tetapi, keputusan memilih Mastura ini menimbulkan duluan dan persepsi yang tidak baik serta menjengkelkan kepada UMNO. Seperti disebut dalam tulisan terdahulu, ia bukan saja mengesahkan UMNO ketandusan pemimpin dan mewujudkan banyak masalah untuk berkempen serta bertemu pengundi kerana kedudukan Mastura yang masih dalam edah, bahkan yang diperkatakan juga ialah mengenai hubungan parti dengan isteri pemimpin dan balu wakil rakyat yang kematian suami.
Semasa Wan Khairil menjadi wakil rakyat, Mastura tidak dinafikan kerap dibawa untuk membantu suaminya atas sebab-sebab keperluan atau keistimewaan yang suaminya saja yang tahu. Orang lain tidak harus tahu apa kelebihan itu dan mengapa ia berlaku.
Ramai juga wakil rakyat yang tidak melibatkan isteri dalam tugas mereka, kecuali untuk dibawa menghadiri majlis rasmi dan jamuan sahaja. Ini juga tidak harus sesiapa ambil tahu sebab-sebabnya.
Apabila meninggal dunia, kelebihan Mastura itu tidak seharusnya dipergunakan oleh orang lain. Ketika menjadi isteri juga, bantuan yang dicurahkannya adalah dengan keredaan dan restu suami.
Kini suaminya sudah meninggal dunia, apatah lagi dalam edah, keredaan dan restu itu boleh dianggap masih tergantung.
Setelah kematian suami, tidak harus juga ada mana-mana pemimpin UMNO yang tertarik dengan apa juga kelebihan Mastura. Ini kerana kelebihan itu disebabkan suaminya menjadi wakil rakyat ketika itu.
Setelah suaminya tiada, boleh jadi kelebihan itu turut tiada lagi. Mungkin juga suaminya pernah menyimpan impian agar isterinya menjaga rumahtangga dan keluarga saja setelah beliau meninggal dunia. Tambahan lagi, selama ini pun Mastura sudah menjadi suri rumah sepenuh masa, walaupun berkelulusan dari luar negara.
Sesuai dengan konsep parti menguasai kerajaan, pemilihan calon seharusnya dipilih daripada kalangan pimpinan UMNO Kuala Kangsar atau setidak-tidaknya orang Perak juga bagi menggantikan Wan Khairil. Bukan isterinya dijadikan pengganti dan bukan juga orang Negeri Sembilan didahulukan.
Memilih seorang balu sebagai calon bagi menggantikan suaminya yang meninggal dunia memperlihatkan ada yang tidak kena dengan pemimpin yang membuat keputusan itu.
Untuk menang, tidak semestinya dengan simpati. Ada banyak cara dan usaha lain yang boleh dilakukan.
Adalah salah dan merbahaya jika pemimpin tertentu tertarik dengan kelebihan Mastura yang selama hanya dimanfaatkan oleh suaminya. Wan Khairil boleh memanfaatkan Mastura sebab wanita itu isterinya. Pemimpin lain patut melihat kelebihan isteri masing-masing, bukan kelebihan isteri orang atau balu yang baru kematian suami.
Seseorang balu juga seharusnya dibantu untuk menangani kesedihan dan dilihat aspek-aspek lain yang boleh diringankan, bukan dipergunakan atau dimanfaatkan oleh pihak lain. Memilihnya sebagai calon dan menjadikannya wakil rakyat tidak sama sekali boleh dianggap untuk menghulurkan bantuan.
UMNO mungkin malu untuk menarik balik pemilihan Mastura, meskipn sedar banyak masalah dan kekangan yang akan dihadapinya. Bukan saja dalam soal kempen, bahkan seperti ditulis sebelum ini, disebabkan edah selama 4 bulan 10 hari itu, jika menang sekalipun, Mastura hanya dapat berperanan sepenuhnya sebagai wakil rakyat pada pertengahan September nanti.
Sekarang ini terserah kepada pengundi Kuala Kangsar membuat keputusan. Mereka bukan saja berperanan memilih wakil rakyat baharu pada 18 Jun nanti, tetapi juga juga terpikul tanggungjawab untuk mengelakkan Mastura berkemungkinan terjerumus ke kancah dosa yang tidak disedari atau tidak disengajakan olehnya berikutan sedia bertanding dalam pilihanraya ini.
Apatah lagi, selain Pas sudah mengumumkan calonnya  iaitu Dr Najihahussalehah Ahmad dan Pakatan Harapan pula memilih wakil Amanah, Prof Dr Ahmad Termizi Ramli yang dianggap pertaruhan terbaik dan memenuhi semua kriteria sebagai pemimpin serta untuk bersuara di Dewan Rakyat, pengundi Kuala Kangsar seharusnya tidak terlalu sukar membuat pilihan mereka. (SH 03/05/2016).

0

0

votes
Article Rating
Kongsikan artikel ini


HAKIKAT SEBENAR DI SUNGAI BESAR DAN KUALA KANGSAR

Betul kata menteri ini, apa yang berlaku kepada Pas sekarang tidak lain menunjukkan parti itu menyokong dan mengakui apa yang diperjuangkan UMNO selama ini.
Pengarah Pilihanraya Pas, Mustaffa Ali pula mengesahkan musuh mereka dalam pilihanraya kecil Sungai Besar dan Kuala Kangsar ialah Amanah dan bukannya UMNO.
Lalu, benarlah bahawa walaupun di atas kertas berlaku pertandingan tiga penjuru tetapi hakikatnya ialah perlawanan dua lawan satu iaitu Pakatan Harapan melawan BN yang dibantu oleh Pas selaku sekutu barunya.
Pengundi Sungai Besar dan Kuala Kangsar, yang bermula hari ini akan dihidangkan dengan pelbagai jamuan kempen sehingga 18 Jun depan, diharapkan tidak sesekali terkeliru dengan hakikat ini.
Di antara dua, pilihan hanya satu, bukan parti yang sudah berubah laku. (SH 05/06/2016).

0

0

votes
Article Rating
Kongsikan artikel ini


MENANTI BENTUK KEMPEN PAS DI SUNGAI BESAR DAN KUALA KANGSAR….

Pas baru saja selesai bermuktamar dan tugas paling dekat yang menantinya ialah pilihanraya kecil Sungai Besar dan Kuala Kangsar yang penamaan calonnya pada 5 Jun, manakala pengundian ditetapkan 18 Jun depan.
Muktamar kali ini menampilkan kelainan bagi Pas kerana di samping bertanjak, bersilat dan memakai persalinan umpama pahlawan Melayu yang ditonjolkan, mereka juga buat pertama kalinya menjulang keris yang merupakan lambang kebanggaan pada logo serta bendera UMNO.
Selain sudah mendekatkan diri dengan UMNO sejak beberapa bulan lalu, Pas juga dalam masa yang sama dilaporkan mengambil pendekatan menolak politik dendam dan kebencian dengan tidak lagi semata-mata menentang atau menghentam kerajaan, sebaliknya akan menawarkan penyelesaian serta terbuka untuk bekerjasama.
Walaupun masih mengekalkan identitinya sebagai parti pembangkang dan kekal bercita-cita menawan Putrajaya, parti itu juga menawarkan diri untuk menjadi penasihat kepada kerajaan sedia ada dengan atas ia sebahagian amalan politik matang dan sejahtera yang diamalkannya itu.
Dengan semua perkembangan itu, sudah tentu pilihanraya kecil Sungai dan Kuala Kangsar ini menarik untuk diperhatikan yang pertandingan akan berlaku setidak-tidaknya tiga penjuru antara BN, Pas dan Pakatan Harapan. Jika ada calon Bebas yang turut bertanding, boleh jadi akan berlaku pertandingan empat atau lima penjuru.
Namun demikian, yang menarik untuk diperhatikan bukan lagi tentang siapa kalah dan siapa menangnya dalam pilihanraya kecil itu, tetapi bagaimana Pas mahu membawa dirinya dalam kempen dan ceramah yang akan diadakannya.
Adakah dengan amalan politik matang dan sejahtera serta menolak politik dendam dan kebencian itu, Pas benar-benar tidak akan melakukan serangan kepada UMNO, BN dan para pemimpinnya, terutamanya Najib Razak yang diperkatakan di seluruh dunia dengan skandal kewangan melibatkan diri, keluarga dan 1MDB yang diasaskannya?
Jika demikian, siapa yang akan disasarkannya dalam ceramah dan kempen nanti?
Adakah Pakatan Harapan, khususnya Amanah dan DAP pula yang dijadikan sasaran?
Kalau begitu, adakah amalan politik matang dan sejahtera serta menolak politik dendam dan kebencian itu hanya mengecualikan UMNO, BN dan pemimpinnya saja daripada serangan, sebaliknya Amanah dan DAP akan terus dihentam dan dikecam?
Tetapi, tidakkah pelik jika Pas sebagai pembangkang, mereka juga menyerang Pakatan Harapan yang berada dalam kedudukan yang sama dan tindakan itu akhirnya akan menyerlahkan muslihat untuk memberi kemenangan kepada UMNO dan BN?
Atau mungkinkah Pas tidak akan menghentam sesiapa dalam ceramah dan kempennya, sesuai dengan perubahan pendekatan yang diambilnya sekarang, sebaliknya hanya berkempen umpama memberi ceramah atau tazkirah agama semata-mata?
Sementara UMNO kekal sebagai kerajaan dan Pakatan Harapan juga kekal sebagai pembangkang utama dalam negara, Pas sebenarnya tersepit antara kedua-dua blok tersebut.
Mereka ingin dikenali sebagai pembangkang dan menolak bergabung dengan UMNO, walaupun semakin mengakrabkan diri ke arah itu, namun dalam masa yang sama juga enggan berkompromi dengan Pakatan Harapan untuk membolehkan berlakunya pertandingan satu lawan satu.
Berbanding calon Amanah yang mewakili Pakatan Harapan, ditambah dengan penglibatan Tun Mahathir Mohamad bersamanya, ia kini lebih layak dijenamakan sebagai mewakili rakyat yang inginkan perubahan dan menentang segala amalan buruk yang dilakukan oleh Najib yang jelas membawa keburukan kepada negara.
Oleh itu, pilihanraya kecil Sungai Besar dan Kuala Kangsar ini akan menyerlahkan hala tuju sebenar Pas menjelang pilihanraya akan datang.
Bagaimana mereka berkempen, siapa yang diserang dan dihentamnya serta siapa yang seolah-olah dipertahankannya akan menjadi penilaian penting kepada rakyat mengenai parti itu sama ada mahu terus disokong atau ditinggalkan begitu saja. (SH 04/06/2016).

0

0

votes
Article Rating
Kongsikan artikel ini


NAMA NAJIB JANGAN SESEKALI DILUPAKAN….

Mesej paling penting dalam pilihanraya kecil Parlimen Sungai Besar dan Kuala Kangsar pada 18 Jun nanti ialah untuk menghantar mesej penolakan terhadap kepimpinan Najib Razak.
Kalahnya BN nanti dalam pilihanraya itu, walaupun mungkin tidak merubah apa-apa atau Najib boleh saja terus berdegil untuk kekal sebagai Perdana Menteri, tetapi sekurang-kurangnya harapan rakyat untuk melihat perubahan dalam PRU 14 semakin ternampak sinarnya.
Kemenangan BN pula pasti akan menambahkan lagi “kembangnya kepak” Najib untuk terus memimpin dan menghadapi pilihanraya umum akan datang dengan keyakinan yang semakin bertambah.
Oleh yang demikian, pilihan yang ada bagi Pakatan Harapan selain berusaha sedaya mungkin memastikan kekalahan BN ialah menjadikan Najib sebagai sasaran utama sepanjang kempen dan ceramah yang akan diadakan.
Pengundi Sungai Besar dan Kuala Kangsar harus disedarkan mengenai beban yang terpaksa mereka tanggung selagi Najib tidak berjaya diundurkan dan bagaimana banyak kemanfaatan dapat dijelmakan sekiranya ketiadaannya dapat dijadikan kenyataan.
Daripada kenaikan kos sara hidup, beban GST, peningkatan hutang negara, Perdana Menteri dan keluarga paling bermewah dan membazir, terpalit dengan skandal kewangan terbesar dunia, 1MDB yang ditubuhkannya sedang disiasat oleh sekurang-kurangnya 7 buah negara, duit beribu-ribu juta pernah ada dalam akaun peribadinya, didedahkan media terpalit dengan penggubahan wang haram dan sehinggalah kepada pandangan buruk antarabangsa terhadap Malaysia, semuanya adalah Najib puncanya.
Daripada enam Perdana Menteri yang kita ada setakat ini, Najib ternyata mencipta rekod paling buruk untuk negara.
Tugas menyedarkan pengundi itu tentulah menjadi tanggungjawab Pakatan Harapan yang meletakkan calon Amanah di kedua-dua pilihanraya ini, dan bukannya boleh disandarkan kepada Pas, meskipun kedua-dua berlawan dengan calon BN juga.
Pakatan Harapan adalah gabungan pembangkang yang lengkap dan mewakili semua kaum serta selayaknya menawarkan kerajaan alternatif kepada rakyat. Pas pula hanya mewakili satu kaum saja dan tidak  mungkin mampu membawa sebarang perubahan.
Lagi pun, Pas juga awal-awal lagi mengatakan mereka tidak mahu berebut kuasa dengan BN dan selesa jika dapat menjadi penasihat kerajaan saja.
Dengan itu, calon Amanah sebenarnya menggalas amanah yang cukup besar di Kuala Kangsar dan Sungai Besar.
Sementara Pas dilihat lebih banyak menyerang Amanah dan DAP dengan pelbagai versi ciptaan dan khayalan mereka sendiri, manakala UMNO hanya berdiam diri, Pakatan Harapan sebaliknya tidak harus terleka daripada terus  mendedah dan membongkar serta memberi tumpuan sepenuhnya mengenai keburukan Najib kepada rakyat dan negara.
Sebagaimana resepi kejayaan BN di Sarawak baru-baru, ada kemungkinan gambar dan poster Najib dalam pilihanraya kecil ini tidak sebanyak seperti dilambakkan dalam pilihanraya umum lalu.
Namun demikian, sama ada BN meletakkan gambar Najib atau tidak, menjual rekaan sisi baik Najib atau sebaliknya, fokus Pakatan Harapan tidak harus tersasar.
Dua pilihanraya ini adalah mengenai Najib dan untuk mengundurkan Najib. Dan ia tentunya juga selari dengan kesediaan Tun Mahathir Mohamad yang telah mengesahkan akan turun berkempen untuk memastikan kekalahan BN di kedua-dua kawasan itu. (SH 05/06/2016).

0

0

votes
Article Rating
Kongsikan artikel ini


SALLEH, MENTERI YANG TERTINGGAL BAS

Menjadi seorang menteri seharusnya membuatkan seseorang itu lebih ke depan dan banyak tahu berbanding orang lain, lebih-lebih lagi jika peranan dan tanggungjawabnya berkaitan soal komunikasi dan multimedia serta agensi berita seperti Bernama dan RTM berada dalam genggamannya.
Tetapi nampaknya semua kelebihan itu tidak dimiliki oleh Salleh Said Keruak, Menteri Komunikasi dan Multimedia yang semua orang tahu  sebab apa dia dilantik menjadi anggota kabinet – bijak mengambil kesempatan dalam kesempitan dengan mengampu dan membodek di sebalik serangan terbuka Tun Mahathir Mohamad terhadap Najib Razak.
Agaknya jika Tun Mahathir terus menyokong Najib sehingga hari ini, Salleh langsung tiada ruang untuk menonjolkan diri, jauh sekali ada harapan untuk menjadi menteri.
Dalam serangan terbaru Salleh kepada Tun Mahathir, sesuai dengan upah jawatan dalam kabinet yang sudah dihadiahkan kepadanya, tidak terlihat beliau sebagai seorang menteri yang betul-betul meletakkan maklumat dalam genggamannya.
Seumpama tidak berbeza dengan politikus taraf kampungan, Salleh seperti masih “ketinggalan bas”, lopong maklumat dan membuat cabaran yang tidak relevan.
Semua orang tentunya kehairanan apabila Salleh mencabar Tun Mahathir untuk mengulangi dakwaan berkaitan 1MDB dalam kempen pilihanraya kecil Sungai Besar dan Kuala Kangsar yang sudah disahkan akan disertai oleh bekas Perdana Menteri itu
Apa relevannya cabaran itu? Bukankah sudah banyak kali Tun Mahathir menyebut mengenai bala 1MDB yang disebabkan oleh Najib selama ini?
Isunya ialah bukan sama ada Tun Mahathir akan terus mengulangi dakwaan yang sudah beberapa kali sudah disebutnya, tetapi yang lebih dinanti-nanti apakah respon Najib terhadap dakwaan-dakwaan itu?
Adakah jika Tun Mahathir berani mengulangi lagi dakwaan berkaitan 1MDB terhadap Najib dalam kempen pilihanraya Sungai Besar dan Kuala Kangsar nanti, maka Najib akan segera menyaman bekas Perdana Menteri itu?
Kiranya Salleh sekadar berani mencabar Tun Mahathir, tetapi tidak berani memaksa Najib untuk mengambil tindakan saman, apa gunanya cabaran beliau itu?
Lagi pun, seperti yang Salleh sendiri perkatakan, Tun Mahathir tidak pernah menarik balik dakwaan atau memohon maaf kepada Najib berhubung dakwaan berkaitan 1MDB yang dibuatnya sebelum ini, lalu untuk apa dicabar untuk diulangi?
Saman sajalah berdasarkan dakwaan-dakwaan lama itu?
Andainya Tun Mahathir membuat dakwaan tidak benar, Salleh seharusnya juga berani mendesak Najib menyaman WSJ kerana media antarabangsa itu sudah banyak kali membuat dakwaan yang bukan saja tidak mampu dinafikan oleh Najib, malah juga oleh menteri-menteri yang lain.
Dalam serangannya yang “sekadar ada”  kepada Tun Mahathir, Salleh juga menempelak bekas Perdana Menteri selama 22 tahun itu kerana didakwanya mengelak untuk bercakap berkenaan isu tandatangan palsu dalam Deklarasi Rakyat yang kini sedang dalam siasatan pihak polis.
Inilah yang dinamakan penonjolan paling ketara menteri “ketinggalan bas” dan ditinggalkan oleh ledakan maklumat, sedangkan Tun Mahathir sudah menjawab isu berkenaan sejak semalam lagi.
Jika Salleh belum membaca jawapan Tun Mahathir sepertimana yang disiarkan Sinar Harian, diperturunkan sebahagian intipatinya yang berbunyi, “Saya tahu ada usaha untuk menipu, ada yang tandatangan satu, ada tandatangan lima hingga enam yang  guna kad pengenalan sama.
“Semua itu kita sudah buang dan hampir 300,000 borang yang terlibat dengan penipuan dan perkara itu dilakukan secara terancang dan kita tahu ada orang yang rancang,” katanya lagi.
Sebelum ini, Ketua Sekretariat Deklarasi Rakyat, Kamaruddin Jaafar juga turut memberi penjelasannya yang mengatakan pihaknya tidak berurusan atau mengenali orang yang didakwa membeli atau menjual senarai nama-nama tersebut.
Kalau Tun Mahathir dan Kamaruddin Jaafar sudah memberi penjelasan, apa isunya lagi atau Salleh memang benar-benar sedang memalukan dirinya dari segi kepantasan maklumat yang tak terkejar olehnya.
Bah, bah….jangan kasi malu orang Sabah bahhh….(SH 06/06/2016)

0

0

votes
Article Rating
Kongsikan artikel ini


SUDAH-SUDAHLAH MENJAJA SIMPATI….

Andaian bahawa pemilihan Mastura Mohd Yazid, balu Wan Khairil Wan Ahmad sebagai calon bagi pilihanraya kecil Parlimen Kuala Kangsar semata-mata untuk menagih simpati pengundi semakin terlihat kebenarannya.
Lihat…satu demi satu dan seperti akan berterusan lagi.
Sampai bila mahu menjaja simpati untuk ditukar dengan undi dan usaha memenangi pilihanraya semata-mata dengan mengajak pengundi menangis serta mengalirkan airmata, sedangkan orang lain menawarkan idealisme, perjuangan dan keberanian? (SH 06/06/2016).

0

0

votes
Article Rating
Kongsikan artikel ini


SELEPAS MENANG NAK JADI APA?

Tidak dinafikan, ini adalah antara cakap-cakap yang biasa didengari di sekitar Kuala Kangsar sejak Mastura Mohd Yazid dinamakan untuk bertanding menggantikan tempat arwah suaminya, Wan Khairi-il Wan Ahmad yang terbunuh dalam nahas helikopter, 5 Mei lalu.
Jika ditakdirkan menang, beliau mahu dijadikan apa pula?
Ketua UMNO Bahagian? Timbalan Ketua UMNO Bahagian? Naib Ketua UMNO Bahagian?
Atau Ketua Wanita UMNO Bahagian? (SH 08/06/2016).

0

0

votes
Article Rating
Kongsikan artikel ini


UGUTAN NAMPAKNYA SUDAH BERMULA

Menteri  di Jabatan Perdana Menteri, Nancy Shukri berkata, pengundi di Sungai Besar perlu memilih calon BN dalam pilihanraya kecil 18 Jun ini sekiranya mahu mendapatkan bantuan segera daripada kerajaan Pusat.
Sebaliknya, kata beliau, sekiranya wakil pembangkang yang menang, ia menyebabkan bantuan yang seharusnya sampai ke Sungai Besar akan lambat tiba.
Kalau Budiman tidak dipilih nanti, kadang-kadang bantuan agak lambat sampai kerana bukan sesama parti dalam kerajaan. Biasanya kalau sesama parti dalam kerajaan, ia lebih mudah dalam membantu dan memberi perkhidmatan kepada orangramai, katanya yang juga Ahli Parlimen Batang Sadong, Sarawak.
Tidakkah ini sebenarnya suatu ugutan kepada pengundi?
Sejak bila bantuan kerajaan berdasarkan parti? Bukankah semua rakyat, tanpa mengira parti apa sekali pun, mereka membayar cukai yang sama kepada kerajaan?
Adakah BN sudah mula cemas dan terdesak di Sungai Besar sehingga terkeluar kata-kata berupa ugutan seperti itu?
Ini baru ugutan secara terbuka, belum lagi yang dilakukan secara tertutup, yang disampaikan kepada kumpulan kecil pengundi, dibisikkan dari telinga ke telinga dan pelbagai cara lainnya.
Ini juga baru seorang menteri yang dikesan melakukan ugutan, mungkin semua menteri yang datang ke Sungai Besar turut melakukan perkara yang sama.
Apakah menteri ini ingat sekarang seperti di zaman 60an atau 70an di mana segala-galanya mesti bergantung kepada kerajaan persekutuan?
Sedarkah beliau bahawa kerajaan negeri Selangor pun tidak lagi dipimpin oleh parti yang sama dengan kerajaan persekutuan dan banyak kerusi Parlimen di negeri itu juga adalah milik pembangkang?
Pernahkah kita dengar ada rakyat Selangor “mati tak makan” atau kebuluran semata-mata kerana bantuan kerajaan persekutuan lambat sampai?
Jika kerajaan persekutuan tidak mahu membantu, bukankah kerajaan negeri sentiasa ada sebagai galang gantinya?
Dengan ugutan terbuka Nancy yang mewakili kerajaan pimpinan Najib Razak itu, adalah penting untuk pengundi Sungai Besar membuktikan bahawa mereka ada maruah, harga diri dan bukan “pengemis”  yang segala-galanya mesti bergantung kepada kerajaan persekutuan.
Kalau pun kerajaan persekutuan memberi bantuan, bukankah ia sebenarnya sebagai balasan atas pelbagai cukai, sama ada secara langsung dan tidak langsung, yang dibayar oleh rakyat?
Jangan lupa juga, di sebalik kononnya kerajaan pusat sedia memberi bantuan, mereka sudah pun membebankan pengundi Sungai Besar dengan cukai GST, hutang 1MDB, beban hutang negara yang berkali ganda, penarikan subsidi serta membayar sebahagian kemewahan pemimpin, anak isteri dan keluarganya. ( SH 07/06/2016).

0

0

votes
Article Rating
Kongsikan artikel ini


PAS WAJAR TARIK DIRI, JIKA BENAR ILTIZAM TUMBANGKAN BN MASIH SAMA

Dalam kedua-dua pilihanraya kecil Sungai Besar dan Kuala Kangsar ini, langkah terbaik yang harus diambil Pas ialah segera menarik diri dan mengumumkan sokongan terbuka kepada calon Pakatan Harapan jika benar parti itu masih berhasrat ingin menumbangkan BN dan tidak ada keinginan tersirat mahu mengekalkan kuasa Najib Razak.
Hanya dengan berbuat demikian saja Pas dilihat benar-benar “bikin serupa cakap” dengan apa yang selalu dilaung-laungkannya selama ini.
Sejak keluar meninggalkan Pakatan Harapan, Pas dilihat berulang kali menafikan kerjasama partinya dengan UMNO, menyatakan tidak mahu bergabung, kekal ingin menumbangkan BN, ada pemimpinnya berjanji akan keluar parti jika “perkahwinan” kedua-dua parti menjadi kenyataan, sebaliknya dalam masa yang sama juga menawarkan diri menjadi penasihat, tidak mahu bermusuh dengan UMNO serta secara terbuka berbaik-baik dan meniru budaya UMNO.
Di ketika mengatakan mereka sekarang ini mengamalkan politik matang, sejahtera dan tiada dendam, tetapi serangan terbuka dengan bermacam-macam label terus juga ditujukan kepada DAP dan Amanah.
Nampaknya politik matang, sejahtera dan tiada dendam hanya terhadap UMNO saja, bukan kepada yang lain.
Dalam keadaan ini, Pas seolah-olah menjadi “parti dua alam” dan tidak ketahuan pendiriannya.
Kalau benar mahu menumbangkan BN sebagai matlamat besarnya, kenapa bertanding sendirian dan menolak perundingan dengan Pakatan Harapan?
Dahulu ketika masih berada dalam Pakatan Harapan, Pas selalu mengatakan kerjasama dengan DAP adalah perlu kerana ia melambangkan wajah sebenar kemajmukan kaum dalam negara, bahkan ia sama seperti perlunya UMNO bergandingan dengan MCA dan MIC.
Sudah lupakah Pas kepada hakikat tersebut?
Tanpa mendapatkan sokongan bukan Melayu, Pas bukan saja tidak akan menang di Sungai Besar dan Kuala Kangsar, bahkan mustahil dapat mencapai angan-angannya untuk menumbangkan BN.
Penampilannya secara sendirian, lebih-lebih lagi dengan tanjak, pakaian pahlawan Melayu dan menjulang keris, sesuatu yang tidak pernah dilakukan sebelum ini, tidak lebih hanya memecahkan undi Melayu dalam blok pembangkang semata-mata.
Ia akan berbeza jika Pas menampilkan semua ciri-ciri itu tetapi bersama dengan Pakatan Harapan yang sudah dilengkapi semua kaum atau sekurang-kurangnya menunjukkan kesediaan untuk berunding dari segi merealisasikan hasrat satu lawan satu dengan BN.
Bertandingnya Pas dan bagaimana cara mereka berkempen di Sungai Besar dan Kuala Kangsar setakat ini seolah-olah ia dilakukan bukan untuk menang dan tidak juga mahu calon Pakatan Harapan menang. Tujuannya hanya ingin memberi kelebihan kepada UMNO dan BN.
Ia juga bertentangan sama sekali dengan kenyataan ingin menumbangkan BN dalam pilihanraya umum akan datang.
Mungkin Pas masih malu untuk menyatakan secara terbuka untuk bekerjasama dan bergabung dengan UMNO kerana keinginan itu hanya berlaku di peringkat sebilangan pimpinan atasannya saja, manakala di peringkat bawahan, rata-rata masih selesa dengan pahala memusuhi UMNO dan kerajaan yang sudah ditarbiyahkan sejak sekian lama.
Sebab itu, setiap kali pendirian parti itu dipertikaikan, akan ada pimpinannya yang tampil menyatakan tidak akan bergabung, kekal ingin menumbangkan BN dan bermacam-macam lagi.
Hakikatnya, semua itu hanyalah lakonan pimpinan di peringkat atasan untuk menyejukkan hati dan perasaan ahli-ahli bawahan sahaja.
Jika benar Pas ingin sama-sama menumbangkan BN, mereka tidak perlu banyak berdrama dan berdolak-dalik. Pilihan mereka ialah berbaik semula dengan Pakatan Harapan dan membuka pintu rundingan untuk pertandingan satu lawan satu dengan pihak yang benar-benar bermusuh dengan UMNO serta mempunyai alternatif yang lebih diyakini untuk mengambil alih kerajaan sedia ada.
Sekali lagi, Pas secara sendirian tidak akan menang dalam pilihanraya kecil ini dan mustahil, mustahil serta mustahil  mampu mengambil alih kuasa dalam pilihanraya umum nanti.
Sebelum tarikh pembuangan undi pada 18 Jun ini, masih ada masa untuk Pas menarik diri jika benar hasrat menumbangkan BN itu benar-benar datang dari hati dan nawaitu yang tidak berbelah lagi – dulu, kini dan selamanya, seterusnya melangkah dengan gabungan lebih mantap menjelang PRU 14 akan datang.
Jika tidak, perjuangan Pas akan terus menjadi cemuhan, jati dirinya dipertikaikan dan jangan marah kiranya turut dikaitkan dengan suapan dedak juga. (SH 08/06/2016).

0

0

votes
Article Rating
Kongsikan artikel ini


BELILAH, APA DITUNGGU LAGI….

Perdana Najib Razak mengakui beliau mengimpikan mahu memiliki kereta limosin canggih “The Beast”  seperti kegunaan Presiden Amerika Syarikat, Barack Obama.
Jika seorang nelayan di Kuala Sungai Pahang yang menzahirkan impian seperti itu, ia tentu saja dikatakan “angan-angan Mat Jenin”, tetapi apabila Najib yang dalam akaun peribadinya pernah ada wang sekurang-sekurangnya RM2,600 juta, mengimpikan kenderaan sedemikian rupa bukanlah sesuatu yang mustahil baginya.
Najib sebenarnya mampu untuk membeli sebuah, tiga buah atau sepuluh buah sekali pun kereta kalis peluru seperti itu.
Dengan memiliki limosin hebat itu, sekurang-kurangnya Najib bukan saja akan disayangi oleh Amerika Syarikat, bahkan lebih dipuja dan disanjung oleh rakyat Malaysia.
Belilah, apa ditunggu lagi…. (SH 09/06/2016).

0

0

votes
Article Rating
Kongsikan artikel ini


NASIB BAIK ADA DAP….

Ketika Pas berada dalam Pakatan Rakyat, parti itu sering dilabel oleh UMNO sebagai alat dan barua DAP, manakala hubungan Pas dengan PKR tidak pernah sama sekali cuba disalahertikan dengan apa-apa cemuhan.
Dalam Pakatan Harapan sekarang, Pas yang lebih galak menuduh dan melabel Amanah sebagai alat dan barua DAP. Sama seperti UMNO, Pas juga tidak pernah memberi label keji kepada hubungan PKR dengan DAP.
Benarkah dulu Pas dan sekarang Amanah, menjadi alat dan barua DAP?
Apakah Pas membuat dakwaan alat dan barua DAP terhadap Amanah kerana terikut-ikut gaya UMNO atau berdasarkan pengalaman mereka pernah diperalat dan dibaruakan dalam Pakatan Rakyat dahulu?
Jika Pas menjadi alat dan barua DAP, apakah yang telah merugikan parti itu selama ini?
Apakah dengan Pas berpeluang menduduki kerusi Menteri Besar Perak walaupun mempunyai kerusi yang sedikit dan mampu menang banyak kerusi di Selangor, Perak, Johor dan beberapa negeri lain menunjukkan Pas menjadi alat dan barua DAP?
Sebagai balasan kerana setuju diperalat dan dibaruakan, berapa banyak pula Pas kehilangan kerusinya di Kelantan atau Terengganu untuk diserahkan kepada DAP?
Hakikatnya sekarang ini, UMNO tidak perlu lagi menyerang Amanah kerana peranan itu sudah diambil alih oleh Pas. UMNO yang bersongkok hitam hanya perlu tersenyum melihat dari jauh telatah Pas yang berkopiah putih memaki, mengecam dan memusuhi Amanah.
Dalam masa yang sama, orang Melayu yang menyokong Pakatan Harapan atau dulunya Pakatan Rakyat juga kerap dianggap sebagai alat dan barua DAP.
Orang Melayu yang menyertai atau menyokong DAP lebih buruk lagi labelnya – dikatakan ingin menggadai maruah dan kuasa kepada orang Cina.
Apakah sebenarnya salah dan dosa bila berbaik-baik dengan DAP?
Apakah DAP ditanggapi sebegitu kerana namanya DAP, kerana di dalamnya ada Lim Kit Siang atau kerana ia parti yang dikuasai oleh orang-orang Cina?
Jika DAP begitu jahat, agendanya amat mengancam negara, merbahaya kepada orang-orang Melayu dan musuh kepada Islam, mengapa kerajaan tidak mengharamkan saja parti itu?
Begitu juga dengan Lim Kit Siang, jika keberadaannya bersama DAP amat merbahaya, mengapa tidak ditangkap dan disumbat saja dalam penjara?
Nama penuh DAP ialah Democratic Action Party atau Parti Tindakan Demokratik, tetapi kenapa ia sering dikaitkan dengan komunis berbanding demokrasi?
Kenapa hanya Cina DAP yang dianggap jahat, mengancam dan merbahaya kepada politik Melayu?
Adakah Cina daripada MCA dan Gerakan tidak bahaya?
Adakah menjual tanah kepada Cina Singapura atau menggadai aset kepada Cina dari Negara China tidak salah, bahkan dianggap bijak berurus niaga?
Apakah juga tidak salah apabila pemimpin negara, menteri-menteri Melayu dan adik-adik menteri boleh dikatakan ada tauke Cina di belakang kejayaan dan kekayaan mereka?
Sampai bila orang-orang Melayu mahu kekal jumud dengan hanya menyalahkan DAP atas semua kelemahan dan ancaman yang diterimanya dan mengabaikan sumbangan parti itu yang konsisten dalam melawan ketidakadilan, rasuah dan penyelewengan?
Agak-agaknya kalau tiada DAP dan Lim Kit Siang di negara kita, siapa yang harus dibebankan dengan sekian banyak kesalahan dan kelemahan Melayu?
Atau di sebalik satu demi satu harta, tanah dan aset negara tergadai serta aktiviti melonggokkan kekayaan bermaharajalela, ramai pemimpin Melayu yang terus tersenyum dengan berkata…nasib baik ada DAP untuk dipersalahkan. (SH 09/06/2016).

0

0

votes
Article Rating
Kongsikan artikel ini


SUDAH SAMPAI MASANYA ROSMAH PERLU DIBELIKAN JET KHUSUS

Selain mengenai barang kemas mewah, beg tangan mahal, pakaian gemerlapan, percutian hebat, berbelanja sakan dan pembaziran, isu lain yang kerapkali diperkatakan mengenai Rosmah ialah berkaitan penggunaan jet kerajaan.
Sejak Najib Razak menjadi Perdana Menteri lebih tujuh lalu, sudah beberapa kali kaitan antara Rosmah dengan jet ini timbul dan menjadi bualan ramai.
Rosmah pula, sejak lakinya menjadi Perdana Menteri,  seolah-olah ada keghairahan tersendiri terhadap jet dan seperti tidak boleh lagi menaiki penerbangan komersil biasa seperti sebelumnya.
Bukan saja ke luar negara, bahkan dalam negara pun kenderaan biasanya ialah jet.
Jika menaiki jet bersama Najib yang memang mempunyai kelayakan menggunakan kemudahan itu, ia mungkin lumrah dan boleh diterima ramai, tetapi menghadiri program Permata pun, Rosmah tetap mahukan kenderaan istimewa membawanya.
Kadangkala bukan setakat isteri menteri-menteri yang turut dibawanya menaiki jet itu, bahkan juga anak-anaknya.
Melalui perbualan dengan beberapa bekas pemimpin UMNO, termasuk yang pernah menjadi menteri, semua mereka mengatakan tiada kelayakan khusus untuk isteri Perdana Menteri menggunakan jet kerajaan.
Yang layak hanyalah Perdana Menteri dan Timbalan Perdana Menteri saja. Isteri masing-masing hanya boleh menumpang jika si suami menggunakannya, tetapi tidak boleh menggunakannya secara sendirian.
Ini bermakna jika isteri Perdana Menteri mahu menggunakan jet kerajaan atas keperluan khusus, ia memerlukan kelulusan kerajaan atau kabinet mengenainya.
Ketua kerajaan atau ketua kabinet ialah Perdana Menteri. Ini bermakna jika Rosmah menggunakan jet, ia adalah atas kebenaran kerajaan atau kabinet yang mana Najib adalah ketuanya.
Sebab itu, di zaman sebelum ini atau ketika Tun Mahathir dan Tun Abdullah menjadi Perdana Menteri, tidak pernah sama sekali kedengaran isu jet ini timbul dan dikaitkan dengan isteri mereka.
Di zaman Mahathir lagi dahsyat, bukan saja Tun Siti Hasmah tidak pernah menggunakannya secara sendirian, anak-anaknya pun dilarang menumpang sama.
Cuma di zaman Pak Lah, walaupun isterinya turut tidak pernah menggunakan kemudahan jet secara sendirian, tetapi anak, menantu dan kaum keluarga dikatakan biasa menumpang sekali.
Perdana Menteri sebelum ini bukan saja tegas dengan prinsip bahawa isteri hanya boleh menumpang kemudahan itu, bahkan mungkin terasa malu untuk meminta kelulusan kerajaan atau kabinet bagi membenarkan isteri mereka menggunakannya.
Sebaliknya, keluarbiasaan ini hanya berlaku di era Najib. Tidak cukup dengan menaiki jet bersama Najib dan menggunakannya secara sendirian atas kelulusan kerajaan atau kabinet, Najib juga pernah pulang ke tanahair dari Hawaii untuk meninjau banjir besar di Pantai Timur pada Disember 2014 dengan menaiki penerbangan lain, manakala jet ditinggalkan bersama isterinya di sana.
Kita mungkin boleh memahami keghairahan dan keinginan Rosmah terhadap jet berdasarkan pakaiannya yang gemerlapan, barang kemasnya yang mewah, beg tangannya yang mahal dan penampilannya yang sentiasa menarik perhatian ramai, maka barangkali tidak sesuai untuk beliau menaiki pesawat komersil bersama penumpang biasa yang lain.
Untuk itu, sudah sampai masanya kerajaan segera menguatkuasakan peraturan bahawa isteri Perdana Menteri juga layak menggunakan kemudahan jet, sama seperti Perdana Menteri dan Timbalan Perdana Menteri.
Najib yang memiliki sokongan kuat daripada kabinet dan Ketua-Ketua UMNO Bahagian tidak harus teragak-agak mengusulkan perkara itu memandangkan seperti kata Rizal Mansor, Rosmah telah memberi sumbangan besar kepada negara melalui Permata yang diasaskannya.
Sesuai dengan sumbangan besar Rosmah itu juga, kerajaan perlu membeli sebuah jet lain yang khas untuk Rosmah. Ia hanya untuk kegunaan Rosmah saja dan tidak boleh dikongsi dengan sesiapa.
Perbelanjaan untuk jet itu juga mesti dibuat tanpa had dan boleh terbang sehingga ke sisi langit sekali pun. Sesiapa juga boleh dibawa menaikinya, tidak kira kawan-kawan, keluarga atau anak menantu.
Cat luar dan kemasan dalaman jet itu juga mesti memenuhi segala citarasa Rosmah serta mampu memberi lebih inspirasi kepadanya untuk membangunkan lagi peningkatan anak-anak bangsa melalui Permata itu.
Yang lebih penting lagi, dengan adanya jet khas itu, Rafizi Ramli tidak akan ada isu lagi untuk mengaitkan Rosmah dengan kemudahan tersebut yang setiap kali ia dibangkitkan, pasti akan membuatkan riuh rendah seluruh negara memperkatakannya.
Rosmah takkan tak setuju dengan idea ini kan, kan, kan….SH 10/06/2016).

0

0

votes
Article Rating
Kongsikan artikel ini


BERAPA BANYAK BEG? APA DALAM BEG? JAWAPAN PEGAWAI KHAS ROSMAH BANYAK
TAK LOGIK

Soalan mudah daripada Rafizi Ramli untuk Rosmah Mansor di hari ketiga pendedahannya mengenai penggunaan jet kerajaan oleh isteri Perdana Menteri itu – berapa banyak beg dan apa isi di dalamnya?
Jawab, jawab…jangan tak jawab.
Kali ini rasanya lebih sesuai jika Rosmah sendiri tampil memberikan jawapannya, bukan melalui pegawai khasnya, Rizal Mansor lagi.
Sebab setakat pegawai khas tak mungkin tahu berapa jumlah beg tersebut, apatah lagi isi-isi dalam semua beg itu.
Hanya Rosmah satu-satunya yang lebih tahu.
Tapi kalau tak boleh atau susah jawab di dunia, jawab saja di akhirat nanti.
Video beg-beg sedang diangkut ke dalam pesawat boleh ditonton melalui facebook Rafizi Ramli.
NOTA – Baru sebentar tadi pegawai khas Rosmah, Rizal Mansor tampil dengan penjelasannya berkaitan isu yang dibangkitkan Rafizi ini.
Menurut kata Rizal, ruang kargo peswat itu telah diubahsuai untuk membesarkan tangki minyak, maka dengan kata lain ruang kargo adalah kecil, sebab itulah beg diangkut ke dalam pesawat.
Rasa-rasa logikkah jawapan itu?
Dalam kes penerbangan ini, kata Rizal lagi, ruang kargo digunakan untuk membawa kostum dan alatan Permata Seni, maknanya sebab itu ia tak muat untuk diisi dengan beg-beg.
Sekali lagi, logikkah jawapan itu?
Masuk akalkah  pesawat membawa VVIP turut digunakan macam lori untuk mengangkut barang-barang dan alatan, lebih-lebih lagi VVIP di dalam pesawat itu ialah “First Lady”  yang bernama Rosmah Mansor?
Logikkah perjalanan yang hanya memakan masa 13 jam  sampai perlu menukar pakaian dan mandi bagai dalam jet?
Lebih kelakar, takkan kesemua 13 penumpang  membawa beg kerana kononnya mereka perlu menukar pakaian masing-masing semasa dalam penerbangan?
Kemudian kononnya  juga beg-beg itu untuk membawa makanan dari dapur untuk dibawa dalam jet? Bukankah makanan dalam jet sudah seperti di restoran atau hotel bertaraf lima bintang? ( SH 10/06/2016).

0

0

votes
Article Rating
Kongsikan artikel ini


SAYANG SEKALI, MENTALITI KJ DAH SAMA MACAM PEMIMPIN PAS

Kalau pemimpin Pas seperti Hadi Awang atau Mustaffa Ali yang mengatakan mengundi Amanah sama macam memberi undi kepada DAP, barangkali tidak ada sesiapa hairan dengannya.
Begitu juga, jika pemimpin UMNO seperti Ahmad Maslan, Fuad Zarkashi atau Salleh Said Keruak yang menyatakan demikian, orang mungkin masih boleh menerima seadanya apa yang ada dalam otak mereka.
Tetapi, apabila Khairy Jamaluddin yang selama ini selalu tampil dengan pemikiran berbeza dan kononnya mengamalkan politik baru, juga didapati sama seperti  mereka, tentu ramai yang geleng kepala.
Tak sangka KJ pun rupa-rupanya sama mentaliti dengan mereka. KJ dan Hadi Awang sudah tak berbeza lagi sekarang ini.
Tidakkah KJ sedar bahawa PKR, DAP dan Amanah adalah parti-parti yang bergabung dalam Pakatan Harapan dan oleh yang demikian, mereka berhak saling bantu membantu antara satu sama lain?
Kenapa KJ tidak melawan perjuangan Pakatan Harapan yang selalu membangkitkan isu berkaitan masa depan negara, tata kelola, rasuah dan sebagainya dengan idea bernasnya atau hujah lawan dengan hujah?
Kenapa tak habis-habis dengan pemikiran sempit, perkauman dan rasis untuk menang pilihanraya? (SH 10/06/2016).

0

0

votes
Article Rating
Kongsikan artikel ini


HISHAM LAGI PELIK….

Hishammuddin Hussein, Naib Presiden UMNO yang dibisik-bisikkan bercita-cita mahu menjadi Perdana Menteri dilaporkan pelik terhadap tindakan Tun Mahathir Mohamad yang sanggup turun padang memberi sokongan kepada calon Amanah dalam pilihanraya kecil kali ini.
“Saya pelik sebab peringkat awal Tun Mahathir kata akan sokong pembangkang untuk kalahkan BN, tetapi sekarang nampaknya beliau hanya sokong Amanah saja sedangkan Pas pun pembangkang juga.
“Jadi saya tak faham, menyokong pembangkang pun tak jelas, pembangkang yang mana? Pas ke? Amanah ke? DAP ke? Semalam (di Sungai Besar) beliau turun di atas platform DAP.
“Saya tak faham rasionalnya Tun Mahathir berbuat begitu,” kata sepupu Najib itu ketika bercakap dengan media di Kuala Kangsar.
Alahai…kesiannya, macam mana nak jadi Perdana Menteri kalau benda semudah ini pun sukar memahaminya.
Kalau Hishammudian mengatakan beliau pelik dengan sikap Tun Mahathir, kegagalan memahami langkah mudah bekas Perdana Menteri itu jauh lebih pelik lagi sebenarnya.
Kenapa perlu pelik sedangkan Tun Mahathir awal-awal lagi sudah mengatakan beliau akan turun berkempen di Sungai Besar dan Kuala Kangsar untuk membantu calon daripada parti yang menyokong Deklarasi Rakyat?
Sudah ke nak faham parti mana yang menyokong Deklarasi Rakyat?
Tentang Tun Mahathir turun dalam program anjuran DAP di Sungai Besar, bukankah parti itu merupakan salah satu komponen Pakatan Harapan yang turut dianggotai PKR dan Amanah?
Apa salahnya Tun Mahathir hadir dalam program anjuran DAP yang merupakan sebahagian aturcara kempen memenangkan calon Amanah yang bertanding?
Tidakkah Ia lebih kurang sama macam Najib hadir dalam program anjuran MCA saja, lalu apa yang peliknya?
Hishammuddin juga tidak perlu pelik mengapa Tun Mahathir tidak memberi sokongan kepada Pas kerana mustahil beliau tidak menyedari bahawa parti itu kini lebih ghairah untuk “berpeluk dan bergesel pipi”  dengan Najib berbanding menentang kemungkaran dan penyelewengan dalam negara.
Takkan Hishammuddin tak sedar Hadi dan Najib sudah sedondon berbaju merah jambu, malah Pas dalam muktamarnya baru-baru ini juga turut bertanjak, berpulut hijau dan menjulang keris gergasi?
Jadi apa yang peliknya bila Tun Mahathir tidak menyokong Pas, tetapi memberi sokongan kepada calon Amanah yang bukan saja menyokong Deklarasi Rakyat, bahkan ingin bersama-sama dalam usaha menyelamatkan negara dek onar dan bahana angkara Najib yang sudah menjadi perbualan di seluruh dunia?
Dalam waktu yang sama, sebagai pemimpin dan manusia yang waras, apakah Hishammuddin tidak pelik dengan skandal dan hutang yang mencanak tinggi melibatkan 1MDB?
Apakah Hishammuddin tidak pelik dengan dongengan bahawa ada orang sanggup menderma sebanyak RM2,600 juta kepada Najib?
Tidak tercabarkah rasa kepelikan dalam dirinya apabila Najib mengatakan beliau tidak tahu wang sebanyak RM42 juta dalam akaun peribadinya datang daripada SRC International, sebuah anak syarikat milik Kementerian Kewangan?
Tidakkah lebih pelik di sebalik tidak tahu itu, wang tersebut sebaliknya bukan saja tidak dipulangkan, tetapi turut dibelanjakan Najib, antaranya untuk membayar hutang kad kreditnya?
Tidak pelikkah sebagai salah seorang menteri apabila melihat bagaimana isteri Najib, Rosmah Mansor boleh berbelanja mewah di seluruh dunia sambil bergentayangan menaiki jet milik kerajaan?
Bukankah semua yang dilakukan Najib dan Rosmah itu pelik-pelik belaka?
Memang pelik kalau Hishammuddin tak terasa pelik dengan semua perkara pelik yang dilakukan Najib, tetapi tiba-tiba boleh pelik bila Tun Mahathir turun padang menyokong Amanah yang mewakili Pakatan Harapan di Sungai Besar dan Kuala Kangsar. (SH 12/06/2016).

0

0

votes
Article Rating
Kongsikan artikel ini


KALAU BEGITU, PAS JUGA PATUT DIPANGGIL PIS, BUKAN PAS

Boleh tahan juga Ketua Dewan Muslimat PAS Selangor, Wan Hasrina Wan Hassan ini cuba memperlekehkan Parti Amanah Negara atau yang disebut oleh sesetengah orang sebagai PAN sebagai singkatannya, manakala pimpinannya lebih suka parti tersebut dikenali dengan nama Amanah.
Katanya, parti tersebut telah mengkhianati perjuangan PAS, justeru tidak layak dipanggil Amanah,  tetapi lebih sesuai dipanggil PAN.
Berucap dalam kempen di Sungai Besar, beliau berkata, “kalau ada “mata-mata” PAN di sini balik beritahu bos masing-masing sebab apa nak dipanggil Amanah?”
Nampak dah tiada modal muslimat Pas ini bercakap, merapu semacam sampai perkataan Amanah pun menjadi isu besar baginya.
Kalau betul Wan Hasrina mahu Parti Amanah Negara dikenali sebagai PAN, maka PAS juga mulai sekarang tidak boleh lagi disebut sebagai PAS.
Ini kerana nama sebenar PAS ialah Parti Islam Semalaysia. Jika disingkatkan ia sepatutnya jadi  PIS, bukan PAS.
Mengapa PAS tidak mahu dikenali sebagai PIS, tetapi menggunakan PAS?
Kalau PAS, ia singkatan untuk apa?
Jika PIS boleh menukar namanya kepada PAS, apa masalahnya Parti Amanah Negara disebut Amanah?
Adakah perkataan amanah itu milik peribadi Ketua Dewan Muslimat PIS Selangor sehingga orang lain tidak boleh menggunakannya? (SH 11/06/2016).

0

0

votes
Article Rating
Kongsikan artikel ini


NAJIB SENDIRI TURUN PADANG DALAM PRK, APAKAH ZAHID HAMIDI TIDAK
BERFUNGSI?

Sebenarnya bukanlah amalan biasa bagi Perdana Menteri dan Presiden UMNO untuk turun berkempen dalam mana-mana pilihanraya kecil. Lazimnya tugas itu diterajui sepenuhnya oleh Timbalan Perdana Menteri sahaja.
Ketika era Tun Mahathir Mohamad, semua pilihanraya kecil dipertanggungjawabkan kepada timbalannya. Ketika Tun Abdullah Badawi, Najiblah yang bertungkus lumus bergelumang dalam semua pilihanraya kecil.
Malah ketika Najib mempunyai timbalan yang bernama Muhyiddin Yassin, kelaziman dan kebiasaan memberi mandat kepada orang nombor dua itu sentiasa diamalkan.
Jika kita masih ingat juga, dalam beberapa pilihanraya kecil sejak 2009 lalu di mana Najib bertimbalankan Muhyiddin, Timbalan Presiden UMNO yang digantung jawatan itulah yang turun padang siang malam, pagi petang dan macam berkampung di lapangan bertemu pengundi serta mengumumkan pelbagai peruntukan pembangunan di semua kawasan yang diadakan pilihanraya.
Tetapi kelaziman dan kebiasaan itu nampaknya sudah tidak dipakai lagi di Sungai Besar dan Kuala Kangsar ini.
Najib sendiri mengambil keputusan turun padang di kedua-dua kawasan pilihanraya kecil itu untuk bertemu pengundi, turun ke bazar Ramadan, mengumumkan macam-macam projek pembangunan dan janji-janji yang lain.
Jika ketika Muhyiddin menjadi Timbalan Perdana Menteri dahulu, mengumumkan pembinaan Jambatan Manong, naik taraf universiti, bantuan kepada kaum India dan sebagainya, itu adalah antara peranan yang sepatutnya dilakukan oleh Zahid Hamidi, bukannya Najib.
Kenapa ini berlaku, adakah Najib tidak meyakini kemampuan Zahid Hamidi?
Mengapa tidak diberi peluang sepenuhnya kepada Zahid Hamidi menunjukkan bakat ketrampilannya, tambahan lagi ini adalah pilihanraya kecil pertama sejak beliau dilantik sebagai Timbalan Perdana Menteri dan menjalankan tugas-tugas Timbalan Presiden UMNO?
Mungkinkah sebagaimana yang ditanggapi banyak pihak bahawa pilihanraya ini ialah untuk menghantar mesej penolakan terhadap Najib, maka membuatkan Perdana Menteri sendiri turun padang dan berusaha sehabis baik yang mungkin bagi mengelakkan kekalahan BN benar-benar menjadi kenyataan?
Adakah turunnya Najib di Sungai Besar dan Kuala Kangsar menunjukkan beliau sedang cemas?
Dalam hal ini, adakah Najib merasakan Zahid Hamidi tidak begitu berfungsi atau kelihatan tak bersungguh hati untuk memastikan kemenangan BN di kedua-dua kawasan tersebut?
Di sudut yang lain, tidak mustahil kesediaan Najib sendiri turun padang  juga ialah kerana telah diyakinkan oleh Noh Omar dan Zambry Abd Kadir bahawa BN mampu boleh di kedua-dua kawasan tersebut.
Ini bermakna sekiranya kemenangan benar-benar menjadi kenyataan nanti, “mileage”  kemenangan itu awal-awal lagi sudah ditempah Najib sebagai miliknya dan bukan disebabkan sesiapa yang lain, termasuk Zahid Hamidi.
Sama ada kehadiran Najib berkempen itu menandakan BN sedang cemas atau isyarat nyata sebuah kemenangan hampir pasti dalam genggaman, ia sebaliknya adalah petanda awal yang tidak baik bagi Zahid Hamidi.
Kecuali jika BN kalah di Sungai Besar atau Kuala Kangsar atau di kedua-duanya, Zahid Hamidi lebih mungkin menjadi seorang lagi Timbalan Perdana Menteri yang dikecundangkan di hujung pendakian mengejar cita-cita menjadi Perdana Menteri. (SH 11/06/2016).

0

0

votes
Article Rating
Kongsikan artikel ini


UNDI PAS = UNDI UMNO?

Kebenaran kini semakin terbuka dan ditunjukkan di depan mata. Di sebalik mereka mengata mengundi Amanah sama dengan mengundi DAP, akhirnya kedudukan sebenar PAS didedahkan oleh pimpinannya sendiri.
Maka, sukar dinafikan lagi bahawa mengundi Pas sama dengan mengundi UMNO. Mengundi Pas juga tidak lain hanya untuk memanjangkan lagi hayat UMNO.
Sementara Najib terus digelumangi dengan skandal 1MDB dan wang beribu-ribu juta dalam akaun peribadinya sehingga persepsi umum mengatakan mengundi UMNO sama seperti merestui Jho Low, Pas menzahirkan dirinya ke arah yang sama.
Bermakna kini, Pas dan UMNO sudah tidak berbeza lagi. (SH 11/06/2016).

0

0

votes
Article Rating
Kongsikan artikel ini


BERIKUTAN IMPAK POSITIF, TUN M WAJIB DIDATANGKAN SEKALI LAGI KE SUNGAI
BESAR DAN KUALA KANGSAR

Kehadiran bekas Perdana Menteri, Tun Mahathir Mohamad berkempen secara terbuka pada hari Sabtu di Sungai Besar dan Ahad di Kuala Kangsar ternyata memberi impak yang baik kepada harapan kemenangan calon Amanah pada pilihanraya kecil 18 Jun ini.
Berdasarkan pengamatan rakan-rakan yang berada di kedua-dua kawasan tersebut, mereka melihat kehadiran Tun Mahathir telah memberi kesan lebih baik kepada calon Amanah dan seterusnya menggugat harapan BN untuk mengekalkan kemenangannya.
Kata mereka, pengundi bukan Melayu yang majoritinya memang tidak bersama BN dan kerajaan selama ini akan lebih melimpah sokongan mereka kepada Amanah selepas kehadiran Tun Mahathir bersama kelompok kaum itu.
Ini kerana pengundi bukan Melayu sememangnya lebih mengkagumi dan cenderung mempercayai kata-kata bekas Perdana Menteri selama 22 itu berikutan dasar ekonomi yang pro kepada kaum tersebut sepanjang pemerintahannya.
Dengan kata yang mudah, bukan Melayu lebih percaya dan yakin serta terhutang budi kepada Tun Mahathir berbanding Najib.
Pengundi Melayu turut dikatakan mula berbelah bagi dengan kehadiran dan sokongan terbuka Tun Mahathir kepada calon Amanah berikutan logik yang diberikan olehnya amat mudah difahami iaitu kekalahan calon BN tidak sama sekali menyebabkan kerajaan bertukar, sebaliknya hanya bertujuan menghantar mesej penolakan rakyat terhadap Najib semata-mata.
Mereka juga percaya, pertambahan dua Ahli Parlimen kepada Pakatan Harapan melalui kemenangan dalam pilihanraya kecil ini tidak memberi banyak kelebihan kepada gabungan itu, tetapi ia mungkin mampu memberi sinar harapan yang lebih baik kepada masa depan rakyat dan negara.
Kata rakan yang dihubungi itu lagi, memang ramai pengundi yang ingin bersama-sama untuk menghantar mesej penolakan itu kerana kebanyakannya turut lemas dengan pelbagai isu berkaitan Najib yang terdedah satu demi satu sejak kebelakangan ini.
Secara umumnya, ramai pengundi bersungut bahawa sampai  bila rakyat harus dihidangkan dengan cerita-cerita buruk mengenai Najib yang dari segi jangka panjangnya memang menjejaskan nama baik negara dan tidak memberi tekanan kepada rakyat menikmati kehidupan yang lebih baik.
Oleh itu, kemungkinannya ialah lebih ramai rakyat yang akan mengundi Amanah apabila melihatkan kesungguhan dan sokongan terbuka yang telah ditunjukkan oleh Tun Mahathir sepanjang sehari suntuk berkempen di Sungai Besar dan Kuala Kangsar.
Dalam keadaan ini, selain jentera Pakatan Harapan perlu meneruskan kempen seperti biasa sehingga hari pengundian pada 18 Jun, diyakini juga bahawa kelebihan akan terus memihak kepada calon Amanah sekiranya Tun Mahathir dapat didatangkan sekali lagi ke kedua-dua kawasan tersebut.
Tarikh yang paling baik untuk Tun Mahathir datang kembali ialah sehari sebelum pembuangan undi sama ada berucap dalam ceramah yang diadakan secara besar-besaran atau beramah mesra dengan pengundi di kawasan-kawasan yang dikenalpasti sebagai kubu kuat UMNO.
Kehadiran kali kedua beliau ke Sungai Besar dan Kuala Kangsar pasti menjadikan hasrat untuk menghantar mesej penolakan rakyat terhadap Najib lebih mudah lagi menjadi kenyataan.
Pemimpin dan menteri-menteri UMNO juga jelas gusar dan panik dengan kehadiran kali pertama Tun Mahathir dengan pelbagai serangan cuba ditujukan kepadanya, tetapi dengan hadir sekali lagi barangkali juga akan membuatkan mereka terus “mengigau” dan “meracau-racau”  macam cacing kepanasan tetapi tidak satu pun menjawab persoalan-persoalan yang dibangkitkan. (SH 12/06/2016).

0

0

votes
Article Rating
Kongsikan artikel ini


INI AMANAT BARU KE?

Presiden Pas, Hadi Awang berkata, memilih wakil rakyat adalah suatu tanggungjawab dan mereka akan berdepan kemurkaan Allah jika salah membuat pilihan pada hari pengundian 18 Jun ini.
Kalau apa yang diucap oleh Ahli Parlimen adalah salah, maka berdosa dan celakalah kita, katanya ketika memberi peringatan kepada pengundi Sungai Besar dalam suatu ceramahnya di sini.
Ayoyo…adakah ini amanat baru lagi?
Siapa pilihan yang salah itu?
Adakah yang salah itu calon BN, calon Pas atau calon Amanah?
Atau yang betul di sisi Allah bagi Hadi Awang hanya calon Pas saja?
Jika memilih calon Pas sebagai betul dan terhindar daripada kemurkaan Allah, apakah Ahli-Ahli Parlimen Pas selama ini memainkan peranan yang sewajarnya di Dewan Rakyat atau lebih banyak diam, ponteng dan sebagainya? (SH 13/06/2016).

0

0

votes
Article Rating
Kongsikan artikel ini


SEKALI LAGI, SIMPATI DENGAN HISHAM…

Saya terpaksa bersimpati dengan Hishammuddin Hussein sebagai menteri kanan yang sekali lagi nampaknya dangkal dan tersasar jauh di sebalik keghairahannya yang terlampau untuk dilihat mempertahankan Rosmah Mansor berkaitan penggunaan jet kerajaan.
“Kalau jet peribadi itu jadi isu, saya dengar Tun Mahathir datang ke Kuala Kangsar pun naik jet peribadi.
“Jadi kalau nak tuding dan tuduh orang lain, kena tengok-tengoklah diri sendiri dulu,” kata Naib Presiden UMNO itu yang memang diketahui dan menjadi percakapan umum diberitakan bercita-cita untuk menjadi Perdana Menteri.
Tidakkah Hishammuddin sedar bahawa sebagai bekas Perdana Menteri, Tun Mahathir memang layak diberikan kemudahan jet kerajaan?
Bukan Tun Mahathir saja ada kemudahan jet kerajaan, malah Tun Abdullah Badawi yang tidak berapa menyumbang kepada negara selama menjadi ketua kerajaan pun turut menikmati kemudahan jet juga.
Kemudahan jet kepada mana-mana bekas Perdana Menteri tidak seharusnya menjadi pertikaian kerana ia diberikan sesuai dengan kedudukan dan status mereka.
Jika selepas ini Najib bergelar sebagai bekas Perdana Menteri, beliau juga layak diberikan kemudahan itu.
Isu melibatkan jet ini bukan berkaitan bekas Perdana Menteri atau Perdana Menteri, tetapi berkaitan Rosmah sebagai isteri Perdana Menteri yang menggunakannya tanpa suami terbang bersama-sama dengannya.
Yang layak ialah Najib, bukan Rosmah. Yang ada jawatan dalam kerajaan ialah Najib, bukan Rosmah. Isteri hanyalah menumpang kemudahan yang dinikmati oleh suaminya sebagai Perdana Menteri.
Jika Rosmah menaiki jet bersama-sama dengan Najib, ia memang tidak menjadi pertikaian. Begitu juga jika Najib ke sana sini dengan jet. Itu memang kelayakannya sebagai Perdana Menteri dan ketua kerajaan.
Isunya ialah Rosmah. Jika beliau menggunakan jet kerajaan, bermakna sudah tentu ia memperolehi kebenaran itu daripada kabinet atau kerajaan.
Siapa ketua kabinet dan ketua kerajaan? Bukankah Najib?
Tidakkah ini menimbulkan konflik kepentingan berkaitan kebenaran kepada Rosmah menggunakan jet kerajaan itu.
Dalam hal ini tindakan Hishammuddin membandingkan penggunaan jet antara Tun Mahathir dengan Rosmah, bukan saja tidak tepat, tetapi juga tidak kena sama sekali.
Tun Mahathir ada kedudukannya yang tersendiri, manakala Rosmah berada di kedudukan yang lain.
Kalau penggunaan jet oleh Tun Mahathir mahu dipertikaikan, perbandingannya yang sesuai ialah bekas-bekas Perdana Menteri juga, bukannya Rosmah.
Jika ini pun sukar untuk memahaminya, saya terpaksa bersimpati sekali lagi setelah sebelum ini mengatakan beliau pelik dengan kesanggupan Tun Mahathir turun berkempen untuk calon Amanah di Sungai Besar dan Kuala Kangsar.
Nampaknya Hishammuddin seperti ada gangguan untuk memahami sesuatu perkara atau isu dengan lebih jelas.
Malang bebenor jika orang seperti ini menjadi Perdana Menteri suatu hari nanti. (SH 13/06/2016).

0

0

votes
Article Rating
Kongsikan artikel ini